				|

		52014PC0538

			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Ġermanja tapplika rata mnaqqsa ta’ tassazzjoni fuq l-elettriku pprovdut direttament lil bastimenti rmiġġati f’port f’konformità mal-Artikolu 19 tad-Direttiva 2003/96/KE /* COM/2014/0538 final - 2014/0247 (NLE) */

			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
It-tassazzjoni fuq prodotti ta' enerġija
u fuq l-elettriku fl-Unjoni hija rregolata bid-Direttiva
tal-Kunsill 2003/96/KE ([1])(minn
issa ‘l quddiem imsejħa d-“Direttiva dwar it-Tassazzjoni fuq l-Enerġija”
jew id-“Direttiva”).
Skont l-Artikolu 19(1) tad-Direttiva,
flimkien mad-dispożizzjonijiet previsti b’mod partikolari
fl-Artikoli 5, 15 u 17 tagħha, il-Kunsill, billi jaġixxi b’mod
unanimu fuq proposta mill-Kummissjoni, jista’ jawtorizza lil kwalunkwe Stat
Membru biex jintroduċi aktar eżenzjonijiet jew tnaqqis fil-livell ta’
tassazzjoni għal kunsiderazzjonijiet politiċi speċifiċi.
L-għan ta’ din il-proposta huwa li
jippermetti lill-Ġermanja tapplika rata mnaqqsa ta’ taxxa fuq l-elettriku
pprovdut direttament lil bastimenti rmiġġati f’port (minn hawn ’il
quddiem "elettriku mill-art"). Din l-eżenzjoni hija intiza li
tagħti inċentiv ekonomiku għall-użu ta' elettriku mill-art
sabiex jonqos it-tniġġis tal-arja fl-ibliet portwali.
It-talba u l-kuntest ġenerali
tagħha
Fit-12 ta' Lulju 2012,
il-Kunsill adotta Deċiżjoni ta’ Implimentazzjoni 2011/445/UE li
tawtorizza lill-Ġermanja tapplika rata mnaqqsa ta’ taxxa fuq l-elettriku
pprovdut direttament lil bastimenti rmiġġati f’port (“elettriku minn
fuq l-art”) f’konformità mal-Artikolu 19 tad-Direttiva 2003/96/KE([2]). Din
id-Deċiżjoni tiskadi fis-16 ta’ Lulju 2014.
Permezz ta’ ittra ddatata
s-26 ta’ Frar 2014, l-awtoritajiet tal-Ġermanja talbu
awtorizzazzjoni ġdida li tippermetti lill-Ġermanja biex tkompli
tapplika t-tnaqqis tat-taxxa. Il-Ġermanja talbet li t-tnaqqis
jingħata għal perjodu ta' sitt snin.
Permezz tal-miżura li qed titlob,
il-Ġermanja trid tkompli tagħti inċentiv għall-użu
tal-elettriku mill-art li huwa meqjus bħala alternattiva li
tniġġes inqas mill-ġenerazzjoni tal-elettriku minn fuq
il-bastimenti li jkunu rmiġġati f’port. Jekk il-miżura ma
tiġix awtorizzata, l-elettriku mill-art se jkollu jiġi intaxxat
bir-rata nazzjonali ġenerali tat-taxxa fuq l-elettriku, li hija ta’ EUR 20,50
għal kull MWh.
Min-naħa l-oħra,
l-Artikolu 14(1)(c) tad-Direttiva dwar it-Tassazzjoni tal-Enerġija
jobbliga lill-Istati Membri jeżentaw il-prodotti tal-enerġija
użati bħala fjuwil minn bastimenti għan-navigazzjoni fl-ilmijiet
tal-UE. Din l-eżenzjoni tkopri wkoll il-prodotti tal-enerġija
użati fil-produzzjoni tal-elettriku abbord vapuri rmiġġjati
fil-portijiet. L-Istati Membri jistgħu wkoll jeżentaw il-prodotti
tal-enerġija użati minn bastimenti għan-navigazzjoni
fil-mogħdijiet fuq l-ilma interni skont l-Artikolu 15(1)(f)
tagħha li wkoll ikopri l-produzzjoni tal-elettriku abbord. Għalhekk
fil-biċċa l-kbira tal-każijiet is-sistema ta’ tassazzjoni
bbażata fuq id-Direttiva dwar it-Tassazzjoni tal-Enerġija ma
taffettwax il-kostijiet għall-produzzjoni tal-elettriku abbord vapuri
rmiġġati f’port anki jekk din il-produzzjoni jista’ jkollha effetti
negattivi fuq is-saħħa u l-ambjent minn deterjorament tal-kwalità
tal-arja u żżid il-livelli tal-istorbju fil-portijiet.
Il-Ġermanja tixtieq tkompli tapplika rata
mnaqqsa ta’ EUR 0,50/MWh għall-elettriku mill-art, u b’hekk
tirrispetta r-rata minima ta’ tassazzjoni fuq l-elettriku kif stipulata
fid-Direttiva 2003/96/KE. Ir-rata mnaqqsa ta’ tassazzjoni fuq l-elettriku
għandha tapplika għall-fornimenti kollha ta’ elettriku mill-art kemm
fl-ilmijiet tal-UE kif ukoll fil-mogħdijiet fuq l-ilma interni,
bl-eċċezzjoni tad-dgħajjes rikreattivi privati. Skont il-kalkoli
tal-awtoritajiet Ġermaniżi għall-perjodu ta’ tliet snin ta’
applikazzjoni tal-miżura, il-medja annwali ta’ nefqa fiskali kienet ta’
madwar EUR 2,2 miljun. Skont l-istimi tal-Gvern Federali, matul
is-sitt snin li ġejjin din in-nefqa baġitarja ipotetika tista’ tkun
mistennija li tiżdied gradwalment għal EUR 3‑4 miljun
fis-sena.
Bit-tnaqqis fit-taxxa, il-Ġermanja trid
tkompli tagħti inċentiv lill-operaturi tal-bastimenti biex jużaw
l-elettriku mill-art sabiex jitnaqqas it-tniġġiż
mill-emissjonijiet fl-ajru u l-ħsejjes mill-bastimenti rmiġġati
kif ukoll l-emissjonijiet tas-CO2. L-applikazzjoni ta' rata ta' taxxa mnaqqsa
għandha ssaħħaħ il-kompetittività tal-elettriku mill-art
meta mqabbla mal-ħruq ta' karburant tal-bastimenti abbord, li huwa
eżentat għal kollox.
L-awtoritajiet Ġermaniżi infurmaw
lill-Kummissjoni li attwalment mill-portijiet tal-baħar
Ġermaniżi kollha, huwa biss il-port ta’ Lübeck li għandu
l-faċilitajiet li jipprovdi l-elettriku mill-art ta’ tagħbija
elettrika għolja. Minbarra l-faċilitajiet fuq l-art, il-port
jipprovdi wkoll “barkuni biex jiġġeneraw l-elettriku”, jiġifieri
istallazzjonijiet li jżommu fil-wiċċ
għall-ġenerazzjoni kkombinata ta’ sħana u enerġija li
jaħdmu bil-gass naturali likwifikat. Il-bini ta’ faċilitajiet
statiċi għall-provvista tal-elettriku mill-art fil-port ta’ Hamburg
huwa ppjanat għal Mejju 2014 u jinkludi t-tagħmir ta'
żewġ terminali tal-bastimenti tal-kruċieri bil-faċilitajiet
tal-elettriku mill-art fit-terminal ta' Altona. Hemm ukoll pjanijiet biex
jiġu pprovduti barkuni għall-ġenerazzjoni tal-enerġija
fit-terminal ta' HafenCity.
Fir-rigward ta’ portijiet interni,
il-faċilitajiet tal-elettriku mill-art huma aktar mifruxa u hemm pjanijiet
għal aktar żvilupp.
Il-Ġermanja tqis li din il-miżura
hija konformi mar-Rakkomandazzjoni tal-Kummissjoni 2006/339/KE ([3]) dwar il-promozzjoni
tal-elettriku mill-art għall-użu mill-bastimenti rmiġġati
fil-portijiet tal-UE u mal-Komunikazzjoni tal-Kummissjoni
"L-għanijiet strateġiċi u r-rakkomandazzjonijiet
għall-politika tat-trasport marittimu tal-UE sal-2018" ([4]). F’dan ir-rigward, ta'
min jinnota li minn Ġunju 2011 ’il quddiem, l-Istati Membri se
jkollhom obbligu inkondizzjonat li jilħqu l-istandards tal-kwalità
tal-arja għal sustanzi rilevanti li jniġġsu bħal
pereżempju l-materja partikolata ([5]).
Dan jesiġi li l-Istati Membri jsibu soluzzjonijiet għal problemi
bħall-emissjonijiet mill-vapuri rmiġġati fil-portijiet fejn dan
ikun rilevanti u huwa probabbli li fil-portijiet li għandhom dawn
il-problemi, l-użu tal-elettriku mill-art se jitħeġġeġ
bħala element wieħed mill-istrateġija kumplessiva dwar
il-kwalità tal-arja.
Argumenti tal-awtoritajiet
Ġermaniżi dwar l-impatt tal-miżura fuq is-suq intern
L-awtoritajiet Ġermaniżi jistqarru
li l-miżura ma għandhiex taffettwa l-funzjonament korrett tas-suq
intern u magħandhiex twassal għad-distorsjoni tal-kompetizzjoni.
Il-Ġermanja tippermetti li l-vantaġġ tat-taxxa jiġi
pprovdut kemm bħala rata mnaqqsa ta’ taxxa imposta fuq il-provvista kif
ukoll bħala rifużjoni tat-taxxa. Fil-każ tal-applikazzjoni
tat-tnaqqis fuq il-provvista, il-fornitur tal-elettriku jista' ma jgħaddix
jew jgħaddi biss parti mill-vantaġġ tat-taxxa lill-konsumatur
finali, jiġifieri lill-operatur tal-vapur. Madankollu, skont
l-awtoritajiet Ġermaniżi l-vantaġġ tat-taxxa normalment
jiġi mgħoddi. Iżda anki f’każijiet fejn it-tnaqqis
tat-taxxa jgħaddi għalkollox fuq l-operaturi tal-vapuri li
jirċievu elettriku mill-art intaxxat fil-livell minimu previst
fid-Direttiva 2003/96/KE, fil-fatt huma ma jiksbu l-ebda vantaġġ
ekonomiku fuq operaturi li jiġġeneraw l-elettriku tagħhom stess
abbord billi dan l-elettriku huwa eżentat mit-tassazzjoni. Skont l-awtoritajiet
Ġermaniżi, is-sostituzzjoni tal-ġenerazzjoni proprja abbord
b’elettriku mill-art intaxxat fil-livell minimu applikabbli, ma twassalx
għal vantaġġ kumplessiv fuq il-kost.
L-awtoritajiet Ġermaniżi infurmaw
lill-Kummissjoni li f’dan l-istadju huma ma għandhomx ċifri dwar
in-numru ta’ operaturi tal-bastimenti li jużaw faċilitajiet
bl-elettriku mill-art u ma jistgħux jipprovdu valutazzjoni sħiħa
tat-tendenza fl-użu tal-elettriku mill-art minħabba l-perjodu qasir
ta’ applikazzjoni tal-miżura. Fuq il-bażi tal-informazzjoni
disponibbli huma jqisu li kien hemm żieda konsiderevoli fl-użu ta’
elettriku mill-art b’mod partikolari għal bastimenti rmiġġati
f’portijiet li jinstabu fil-mogħdijiet fuq l-ilma interni.
Dispożizzjonijiet eżistenti
fil-qasam tal-proposta
Id-Direttiva tal-Kunsill 2003/96/KE
tas-27 ta' Ottubru 2003 li tirriforma l-istruttura tal-Komunità
dwar tassazzjoni fuq prodotti ta' enerġija u elettriku b'mod partikolari
l-Artikoli 14(1)(c) u 15(1)(f).
Il-valutazzjoni tal-miżura skont
l-Artikolu 19 tad-Direttiva 2003/96/KE
Konsiderazzjonijiet speċifiċi
ta’ politika
L-Artikolu 19(1), l-ewwel subparagrafu,
tad-Direttiva jaqra kif ġej:
“Flimkien ma’
dawn id-dispożizzjonijiet msemmija fl-Artikoli ta' qabel, b'mod
partikolari l-Artikoli 5, 15 u 17, il-Kunsill, li jaġixxi
b'mod unanimu fuq xi proposta tal-Kummissjoni, jista' jawtorizza lil kwalunkwe
Stat Membru biex jintroduċi iktar eżenzjonijiet u tnaqqis
għall-konsiderazzjonijiet politiki speċifiċi.”
Permezz ta’ tnaqqis fit-taxxa inkwistjoni,
l-awtoritajiet Ġermaniżi qed isegwu l-għan li jkomplu
jippromwovu mod li jagħmel inqas ħsara lill-ambjent
għall-bastimenti biex jaqdu l-bżonnijiet tagħhom tal-elettriku
waqt li jkunu rmiġġati fil-portijiet u b’hekk itejbu l-kwalità
tal-arja lokali. Kif irrimarkat mill-Ġermanja, il-Kummissjoni fil-fatt diġà
rrakkomandat l-użu tal-elettriku mill-art bħala alternattiva
għall-ġenerazzjoni tal-elettriku fuq il-bastimenti li jkunu
rmiġġati u b’hekk irrikonoxxiet il-vantaġġi ambjentali
tiegħu ([6]).
Mingħajr il-miżura l-elettriku fornut lill-bastimenti
rmiġġati fil-Ġermanja jkollhu jiġi intaxxat b'EUR 20,50
għal kull MWh. It-tnaqqis mitlub jirappreżenta inċentiv
ieħor għall-użu ta’ din it-teknoloġija ekwivalenti
għal EUR 20/MWh u għalhekk jikkontribwixxi għall-objettiv
tal-politika ddikjarat.
Il-Kummissjoni tinnota wkoll li ostakolu
importanti għall-użu iżjed mifrux tal-elettriku mill-art huwa
n-nuqqas kważi totali li hemm bħalissa tal-infrastruttura
meħtieġa fuq l-art fil-portijiet u li għalhekk huwa probabbli li
jkunu meħtieġa inizjattivi addizzjonali li jindirizzaw b’mod
partikolari l-iżvilupp ta’ din l-infrastruttura sabiex jinkiseb l-objettiv
politiku tal-eżenzjoni tat-taxxa inkwistjoni. Skont l-informazzjoni
pprovduta mill-awtoritajiet Ġermaniżi, il-bastimenti tal-baħar
jeħtieġu faċilitajiet li kapaċi jsostnu tagħbijiet
għolja ta’ elettriku u fil-preżent huwa biss il-port ta’ Lübeck li
jipprovdi faċilitajiet bħal dawn. Hemm pjanijiet biex jinbnew
faċilitajiet fil-port ta’ Hamburg. Il-faċilitajiet tal-elettriku
mill-art huma disponibbli f’numri akbar fil-portijiet fil-passaġġi
fuq l-ilma interni fejn il-bastimenti normalment ikollhom rekwiżiti
għal tagħbija elettrika iżgħar.
Rigward in-natura tal-objettiv politiku segwit
il-Kummissjoni tiġbed l-attenzjoni li l-promozzjoni tal-elettriku mill-art
hija fil-fatt objettiv politiku komuni li għandu jiġi segwit
mill-Unjoni kollha kemm hi. Dan huwa ddikjarat b’mod ċar
fil-Komunikazzjoni tal-Kummissjoni – Politika Marittima Integrata
għall-Unjoni Ewropea ([7])
u fid-dokument ta’ ħidma mehmuż tal-persunal tal-Kummissjoni([8]). Il-miżura hija
konformi mal-proposta tal-Kummissjoni għal direttiva dwar
l-implimentazzjoni ta’ infrastruttura tal-fjuwils alternattiva li tindirizza
l-kwistjoni ta’ istallazzjoni ta’ faċilitajiet tal-provvista tal-elettriku
mill-art f’portijiet fejn dan ikun kosteffikaċi u jippreżenta
benefiċċji ambjentali ([9]).
Il-Kummissjoni ssuġġeriet li
l-użu tal-elettriku mill-art għal bastimenti li jkunu
irmiġġati f’port jiġi eżentat mit-tassazzjoni fuq
l-enerġija, fil-proposta tagħha għal reviżjoni
tad-Direttiva dwar it-Tassazzjoni fuq l-Enerġija ([10]). Madankollu
l-proposta tal-Kummissjoni għadha ma ġietx adottata mill-Kunsill.
Sadanittant l-operaturi ekonomiċi fil-Ġermanja u l-awtoritajiet
Ġermaniżi għandhom jiġu pprovduti b’ċertezza legali
rigward il-miżuri fiskali applikati għall-iskop li jippromwovu
l-użu tal-elettriku mill-art. Bħalissa l-unika possibbiltà biex
jiġi introdott trattament tat-taxxa favorevoli fuq l-elettriku mill-art
hija pprovduta mill-Artikolu 19. Madankollu, l-għan tagħha huwa
li tirreaġixxi għal ċirkostanzi speċifiċi fi Stati
Membri individwali li mhumiex riflessi fid-Direttiva nfisha. Deroga abbażi
tal-Artikolu 19 li għandha l-objettiv politiku tal-promozzjoni
tal-elettriku mill-art tista' għalhekk tingħata biss bħala
miżura tranżizzjonali qabel dan l-objettiv jiġi indirizzat
mill-Kunsill fil-kuntest ta' reviżjoni tad-Direttiva 2003/96/KE.
Il-konsistenza mal-politiki u
mal-għanijiet l-oħra tal-Unjoni
Il-miżura mitluba tikkonċerna
l-aktar il-politika ambjentali tal-UE. Safejn tgħin biex jonqos il-ħruq
ta' karburanti tal-bastimenti abbord il-vapuri fil-portijiet il-miżura
fil-fatt se tagħti kontribut favur l-objettiv li titjieb il-kwalità
tal-arja lokali. Il-miżura tista’ wkoll, b’mod limitat, twassal għal
tnaqqis fl-emissjonijiet tas-CO2, għalkemm is-sinifikat ta’ dan
l-effett jiddependi fuq is-sors tal-elettriku li se jiġi pprovdut
lill-bastimenti ([11]).
Biex tindika l-kobor tal-problema ambjentali, il-Ġermanja tagħti
l-eżempju tal-port ta’ Lübeck-Travemünde fejn il-vapuri huma responsabbli
għal 90 % tal-emissjonijiet ta' dijossidu tal-kubrit u għal
madwar 80 % tal-emissjonijiet tal-ossidu tan-nitroġenu.
L-awtoritajiet Ġermaniżi jipprovdu t-tqabbil li ġej,
ibbażat fuq il-konsum annwali ta’ elettriku ta’ 5 584 MWh, bejn
l-emissjonijiet annwali stmati li jirriżultaw mill-użu tal-elettriku
mill-art fil-port ta’ Lübeck u dawk mill-użu ta’ żejt tal-gass
marittimu, li jissodisfaw il-limiti tal-kontenut tal-kubrit stabbiliti
fid-Direttiva tal-UE dwar il-Kubrit ([12]),
użati biex jiġi ġġenerat l-elettriku abbord:
   || NOx || SO2 || CO2
 Elettriku ekoloġiku mill-idroelettriku || 0,078 t || 0,056 t || 0 t
 Żejt tal-gass għall-użu marittimu || 3,571 t || 6,026 t || 4251,9 t
L-estimi pprovduti mill-awtoritajiet tal-port
ta’ Hamburg jindikaw li l-faċilitajiet tal-elettriku mill-art ippjanati
meta mqabbla mal-użu ta’ żejt tal-gass għall-użu marittimu
fit-terminal ta' Altona għandhom inaqqsu l-emissjonijiet fuq bażi
annwali b’madwar 39 tunnellata jew b’74 % għall-NOx, madwar
1,1 tunnellata jew 62 % għall-SO2 u madwar
0,5 tunnellata jew 5 % għal materja partikolata fina. L-użu
ta' dawn il-faċilitajiet bit-taħlita elettrika normali
Ġermaniża għandu jirriżulta fi tnaqqis fis-CO2
ta' madwar 1 050 t jew 19 % fis-sena. Il-provvista ppjanata ta’
elettriku minn sorsi rinnovabbli tista’ twassal għal tnaqqis ħafna
ikbar ta’ emissjonijiet ta’ CO2 ta’ 3 354 t fis-sena, li
jiddependi fuq il-prestazzjoni tal-faċilitajiet tal-ġenerazzjoni
tal-elettriku. It-tnaqqis fl-emissjonijiet ta’ sustanzi li jniġġsu
l-arja permezz tal-użu ta' barkuni li jaħdmu bil-gass naturali
likwifikat għall-provvista tal-elettriku fuq il-bastimenti
tal-kruċieri fit-terminal ta' HafenCity għandu jirriżulta fi
tnaqqis ta’ 51 t jew 73 % għall-emissjonijiet tal-NOx. Wara li
jitnaqqsu 5 t mill-emissjonijiet ta’ NOx mill-barkuni r-riżultat
totali tat-tnaqqis tal-emissjonijiet huwa ta’ 46 t kull sena.
L-emissjonijiet għandhom jitnaqqsu b’1,5 tunnellata jew 58 %
għal SOx u b'0,7 t jew 48 % kull sena għal materja
partikolata fina mingħajr emissjonijiet addizzjonali mill-barkuni
tal-enerġija. L-emissjonijiet tas-CO2 għandhom jitnaqqsu
b'1 824 t jew 26 % fis-sena kieku kellu jintuża l-gass
naturali likwifikat minflok iż-żejt tal-gass għall-użu
marittimu. L-emissjonijiet residwi mill-bojler awżiljarju (għas-sħana
abbord) ġew ikkunsidrati fil-kalkoli.
Ta' min ifakkar hawnhekk li raġuni
waħda importanti għall-pożizzjoni kompetittiva mhux favorevoli
tal-elettriku mill-art tinsab fil-fatt li l-alternattiva, jiġifieri
l-elettriku prodott abbord il-bastimenti waqt li jkunu fil-portijiet marittimi,
attwalment tgawdi minn eżenzjoni tat-taxxa netta sħiħa: mhux
biss il-karburant tal-bastimenti li jinħaraq biex jiġġenera
l-elettriku huwa eżentat mit-tassazzjoni, li jikkorrispondi
għall-pożizzjoni normali skont l-Artikolu 14(1)(a) tad-Direttiva
2003/96/KE, iżda wkoll l-elettriku nnifsu prodott abbord il-bastimenti
huwa eżentat (ara l-Artikolu 14(1)(c) tad-Direttiva 2003/96/KE).
Minkejja li l-eżenzjoni tal-aħħar tista' bħala tali titqies
diffiċli biex tiġi rrikonċiljata mal-objettivi ambjentali
tal-Unjoni, din tirrifletti kunsiderazzjonijiet ta' fattibbiltà. Fil-fatt,
it-tassazzjoni fuq l-elettriku ġġenerat abbord tkun teħtieġ
dikjarazzjoni mingħand sid il-vapur - ħafna drabi stabbilit
f'pajjiż terz - jew mingħand l-operatur fir-rigward tal-ammont ta'
elettriku kkunsmat. Id-dikjarazzjoni trid ukoll tiddetermina dak il-porzjon
tal-elettriku kkunsmat fl-ibħra territorjali tal-Istat Membru fejn tkun
dovuta t-taxxa. Dan joħloq piż amministrattiv enormi għas-sidien
tal-vapuri jekk ikollhom jagħmlu tali dikjarazzjonijiet għal kull
Stat Membru li l-ibħra territorjali tiegħu jkunu kkonċernati.
F’dawn iċ-ċirkustanzi, jista’ jkun iġġustifikat li ma
tiġix penalizzata l-alternattiva tal-elettriku mill-art li
tniġġeż inqas, billi l-Ġermanja titħalla tapplika rata
mnaqqsa ta’ tassazzjoni.
Rigward l-elettriku kkunsmat mill-vapuri
rmiġġati fil-portijiet fil-mogħdijiet tal-ilma interni, u
kuntrarju għas-sitwazzjoni miskuba fil-portijiet marittimi,
l-eżenzjoni għall-elettriku ġġenerat abbord hija biss
fakultattiva għall-Istati Membri (Artikolu (15)(1)(f)).
Għalhekk, ebda ostakolu legali ma jimpedixxi lill-Istati Membri li
jittrattaw bl-istess mod l-elettriku mill-art u l-ġenerazzjoni tiegħu
abbord fil-mogħdijiet fuq l-ilma interni. Madankollu, l-alternattiva li
joffri l-Artikolu 15(1)(f) tad-Direttiva biex ma jkunx intaxxat
l-elettriku ġġenerat abbord hija spjegata mill-ġdid permezz ta'
kunsiderazzjonijiet ta' fattibbiltà min-naħa tal-leġiżlatur u
hija fl-istess ħin marbuta mill-qrib mal-vantaġġi tat-taxxa
fakultattiva għall-għanijiet ta' navigazzjoni fil-mogħdijiet fuq
l-ilma interni. Il-maġġoranza tal-Istati Membri, fosthom
il-Ġermanja, iddeċidew li ma jintaxxawx il-fjuwils użati
għal dawn l-għanijiet. Safejn hija kkonċernata x-xmara Renu u
t-tributarji tagħha, din l-eżenzjoni mit-taxxa hija inkorporata wkoll
fi ftehim internazzjonali ([13]),
li l-Ġermanja rratifikat. Huwa meqjus ukoll bħala mhux prattiku li
l-fjuwil li jintuża għall-ġenerazzjoni tal-elettriku abbord
jiġi intaxxat separatament ([14])
minħabba li dan jippresupponi, tal-anqas, distinzjoni bejn il-fjuwil li
jintuża għall-ġenerazzjoni tal-elettriku u dak li jintuża
għan-navigazzjoni. Fl-aħħar nett, fid-deċiżjoni dwar
jekk għandhiex tiġi estiża l-eżenzjoni mit-taxxa
applikabbli għat-tbaħħir marittimu għall-fjuwils użati
għan-navigazzjoni fil-mogħdijiet fuq l-ilma interni, l-Istati Membri
se jikkunsidraw numru ta’ aspetti, inklużi objettivi aktar wiesgħa
tal-politika nazzjonali dwar it-trasport bħall-konsiderazzjonijiet
ambjentali, li jistgħu jwassluhom biex ma jintaxxawx il-fjuwils użati
għal dawn l-għanijiet.
Huwa għalhekk ikkunsidrat
ġustifikat, fl-istadju preżenti, li tinżamm il-possibbiltà
għall-Ġermanja ta' eżenzjoni għall-elettriku mill-art
għall-portijiet fil-mogħdijiet fuq l-ilma interni.
Is-suq intern u l-kompetizzjoni
ġusta
Mill-perspettiva tas-suq intern u
l-kompetizzjoni ġusta, il-miżura mitluba tnaqqas id-distorsjoni
eżistenti bejn iż-żewġ sorsi kompetittivi tal-elettriku
għall-vapuri rmiġġati, jiġifieri il-ġenerazzjoni
abbord u l-elettriku mill-art, minħabba l-eżenzjoni mit-taxxa
għall-karburanti tal-bastimenti.
Rigward il-kompetizzjoni bejn l-operaturi tal-bastimenti,
ta’ min wieħed ifakkar li skont l-informazzjoni li għandha
l-Kummissjoni, fil-preżent hemm numru żgħir ħafna ta’
bastimenti li jużaw l-elettriku mill-art fuq bażi kummerċjali.
It-tieni, anki jekk il-miżura tagħti vantaġġ lill-kumpaniji
tat-tbaħħir fis-sens li jkunu jistgħu jixtru l-elettriku bi
prezzijiet aktar baxxi meta mqabbla ma’ kumpaniji li joperaw f’setturi
oħra, il-miżura eżaminata mhijiex mistennija li tbiddel b’mod
sinifikanti s-sitwazzjoni kompetittiva fis-settur tat-tbaħħir.
Għalkemm il-pronostiċi preċiżi tal-kostijiet jiddependu
ħafna fuq l-iżvilupp tal-prezz taż-żejt u għalhekk
huma diffiċli ħafna, l-informazzjoni disponibbli ([15]) u d-dejta pprovduti
mill-Ġermanja jindikaw li globalment anki eżenzjoni fiskali
sħiħa fil-biċċa l-kbira ta' każijiet ma twassalx biex
tnaqqas il-kostijiet operazzjonali tal-elettriku mill-art aktar mill-kostijiet
tal-ġenerazzjoni abbord u għalhekk, fi kwalunkwe każ, din
m’għandhiex tirrappreżenta benefiċċju kompetittiv
sinifikanti għall-operaturi tal-bastimenti li jużaw l-elettriku
mill-art meta mqabbla ma' dawk li jużaw il-ġenerazzjoni abbord.
Fil-każ preżenti, wieħed għandu jistenna inqas distorsjoni
sinifikanti tat-tip li ssemma hawn fuq billi l-Ġermanja se tirrispetta
l-livell minimu ta’ tassazzjoni preskritt fid-Direttiva 2003/96/KE.
Rigward il-kompetizzjoni bejn il-portijiet,
f’sitwazzjoni fejn, kif intqal hawn fuq, l-użu tal-elettriku mill-art,
tal-anqas fuq medda qasira ta’ żmien, mhuwiex probabbli li jsir iktar
fattibbli ekonomikament mill-ġenerazzjoni abbord minkejja t-tnaqqis
fit-taxxa, dan it-tnaqqis fit-taxxa mhuwiex probabbli lanqas li joħloq
distorsjoni sinifikanti fil-kompetizzjoni bejn il-portijiet billi jħajjar
il-bastimenti jibdlu l-itinerarju tagħhom skont id-disponibbiltà ta’ din
l-opzjoni. L-awtoritajiet Ġermaniżi jenfasizzaw li l-użu
tal-elettriku mill-art huwa ristrett mhux biss minħabba n-nuqqas ta’
faċilitajiet tal-port jew il-kostijiet ogħla iżda wkoll
minħabba n-nuqqas ta’ standards tekniċi miftiehma internazzjonalment
għal konnessjoni ta' bastimenti mal-grilja elettrika.
Fl-aħħar nett, wieħed jista’
jżid li l-perjodu ta’ żmien li għalih qed tiġi proposta
l-awtorizzazzjoni tal-applikazzjoni ta’ rata ta’ taxxa mnaqqsa jirrifletti
fil-biċċa l-kbira l-iskeda ta' żmien ta’ tmien snin fil-proposta
tal-Kummissjoni għall-eżenzjoni mit-taxxa għall-elettriku
mill-art.
Il-perjodu ta’ applikazzjoni
tal-miżura u l-iżvilupp tal-qafas tal-UE dwar it-tassazzjoni fuq
l-enerġija
Fil-prinċipju, il-perjodu
tal-applikazzjoni tad-deroga għandu jkun twil biżżejjed sabiex
ma jiskoraġġix lill-operaturi tal-portijiet milli jagħmlu
l-investimenti neċessarji. F’dan il-każ partikolari, il-perjodu ta’
applikazzjoni tal-miżura kien ikun imtawwal u l-iskala tat-tnaqqis ta’
taxxa miżjuda mil-proposta tal-Kummissjoni għal reviżjoni
tad-Direttiva dwar it-Tassazzjoni tal-Enerġija li tipprevedi
eżenzjoni obbligatorja għall-elettriku mill-art għal perjodu ta’
tmien snin wara d-dħul tagħha fis-seħħ. Madankollu d-deroga
xorta ma għandhiex iddgħajjef l-iżviluppi futuri tal-qafas
legali eżistenti u għandha tqis l-adozzjoni possibbli mill-Kunsill
ta’ att ġuridiku bbażat fuq il-proposta tal-Kummissjoni għal
emenda tad-Direttiva dwar it-Tassazzjoni fuq l-Enerġija. Taħt dawn
iċ-ċirkostanzi, jidher xieraq li l-awtorizzazzjoni mitluba
tingħata għal perjodu massimu ta' sitt snin permezz mid-Direttiva,
soġġetta, għad-dħul fis-seħħ ta'
dispożizzjonijiet ġenerali fil-kwistjoni, f'mument iktar kmieni
mill-iskadenza prevista. Dan il-perjodu ta’ żmien jipprovdi ċertezza
legali għall-operaturi tal-port u tal-bastimenti li jridu jippjanaw
l-investimenti tagħhom f’faċilitajiet tal-elettriku mill-art jew
f'tagħmir abbord. Jippermetti wkoll lill-awtoritajiet Ġermaniżi
biex jiġbru aktar dejta għal valutazzjoni mill-ġdid
tal-miżura.
Regoli dwar l-għajnuna mill-Istat
Ir-rata ta’ taxxa ta’ EUR 0,50 kull MWh
prevista mill-awtoritajiet Ġermaniżi tirrispetta l-livell minimu ta’
tassazzjoni skont l-Artikolu 10 tad-Direttiva 2003/96/KE. B’hekk
il-miżura tissodisfa waħda mill-kundizzjonijiet stabbiliti fl-Artikolu 44
tar-Regolament tal-Kummissjoni (UE) Nru 651/2014 ([16]), li jistipula
l-kundizzjonijiet li taħthom tali miżura hija eżenti minn
rekwiżiti ta’ notifika ta’ għajnuna mill-Istat. Madankollu ma jistax
jiġi stabbilit f’dan l-istadju jekk il-kundizzjonijiet kollha stabbiliti
fir-Regolament humiex ssodisfati u l-proposta għal Deċiżjoni ta’
Implimentazzjoni tal-Kunsill ma timpedixxix lill-Kummissjoni milli tirrikjedi
lill-Ġermanja tikkonforma mar-regoli dwar l-għajnuna mill-Istat.
2.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
Konsultazzjoni mal-partijiet interessati
Din il-proposta hija bbażata fuq talba
magħmula mill-Ġermanja u tirrigwarda biss lil dan l-Istat Membru.
Ġbir u użu ta’ kompetenzi
Ma kienx hemm bżonn ta’ kompetenzi
esterni.
Valutazzjoni tal-impatt
Din il-proposta tikkonċerna
awtorizzazzjoni lil Stat Membru individwali fuq talba tiegħu stess.
3.           L-ELEMENTI
ĠURIDIKĊI TAL-PROPOSTA
Il-prinċipju tas-sussidjarjetà
Il-qasam tat-tassazzjoni indiretta kopert
mill-Artikolu 113 TFUE mhuwiex fih innifsu fil-kompetenza esklussiva
tal-Unjoni Ewropea skont it-tifsira tal-Artikolu 3 TFUE.
Madankollu, l-eżerċizzju mill-Istati
Membri tal-kompetenzi tagħhom f’dan il-qasam huwa regolat u limitat
ħafna mil-liġi eżistenti tal-UE. F'konformità
mal-Artikolu 19 tad-Direttiva 2003/96/KE, il-Kunsill biss għandu
s-setgħa li jawtorizza Stat Membru jintroduċi eżenzjonijiet jew
tnaqqis ulterjuri skont it-tifsira ta’ dik id-dispożizzjoni. L-Istati
Membri ma jistgħux jieħdu post il-Kunsill.
Il-proposta għalhekk tirrispetta
l-prinċipju tas-sussidjarjetà.
Il-prinċipju tal-proporzjonalità
Il-proposta tirrispetta l-prinċipju
tal-proporzjonalità. It-tnaqqis fit-taxxa ma jeċċedix dak li hu
neċessarju biex jintlaħaq l-għan inkwistjoni (ara
l-kunsiderazzjonijiet dwar l-aspetti tas-suq Intern u l-kompetizzjoni
ġusta, hawn fuq).
Għażla tal-istrumenti
Strument(i) propost(i): Deċiżjoni
tal-Kunsill.
L-Artikolu 19 tad-Direttiva 2003/96
jipprovdi għal din it-tip ta’ miżura biss.
4.           L-IMPLIKAZZJONI
BAĠITARJA
Il-miżura ma timponi l-ebda piż
finanzjarju jew amministrattiv fuq l-Unjoni. Il-proposta għalhekk ma
għandhiex impatt fuq il-baġit tal-Unjoni.
2014/0247 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lill-Ġermanja tapplika
rata mnaqqsa ta’ tassazzjoni fuq l-elettriku pprovdut direttament lil
bastimenti rmiġġati f’port f’konformità mal-Artikolu 19
tad-Direttiva 2003/96/KE
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva
tal-Kunsill 2003/96/KE tas-27 ta' Ottubru 2003 li
tirriforma l-istruttura tal-Komunità dwar tassazzjoni fuq prodotti ta'
enerġija u elettriku ([17]),
u b’mod partikolari l-Artikolu 19 tagħha,
Wara li kkunsidra l-proposta mill-Kummissjoni
Ewropea,
Billi:
(1)       Bid-Deċiżjoni ta’
Implimentazzjoni tal-Kunsill 2011/445/UE il-Ġermanja ġiet awtorizzata
tapplika rata mnaqqsa ta’ taxxa fuq l-elettriku pprovdut direttament lil
bastimenti rmiġġati f’port (“elettriku mill-art”) f’konformità
mal-Artikolu 19 tad-Direttiva 2003/96/KE
sas-16 ta' Lulju 2014.
(2)       Permezz ta’ ittra datata
26 ta’ Frar 2014, il-Ġermanja talbet l-awtorizzazzjoni biex
tkompli tapplika rata mnaqqsa ta’ taxxa fuq l-elettriku għall-elettriku
mill-art skont l-Artikolu 19 tad-Direttiva 2003/96/KE.
(3)       Permezz tat-tnaqqis fit-taxxa
li hija għandha ħsieb tapplika, il-Ġermanja għandha
l-għan li tkompli tippromwovi użu aktar mifrux ta’ elettriku mill-art
bħala mezz li jagħmel inqas ħsara lill-ambjent biex il-vapuri
jissodisfaw il-ħtiġijiet tagħhom tal-elettriku waqt li jkunu
rmiġġati fil-portijiet meta mqabbel mal-ħruq ta’ karburanti
tal-bastimenti abbord il-bastimenti.
(4)       Sakemm l-użu
tal-elettriku mill-art jevita l-emissjonijiet ta’ sustanzi li jniġġsu
fl-arja assoċjati mal-ħruq ta’ karburanti tal-bastimenti abbord
il-vapuri fl-irmiġġ, dan jikkontribwixxi għal titjib tal-kwalità
tal-arja lokali fl-ibliet portwali. Il-miżura għalhekk hija
mistennija li tagħti kontribut lill-objettivi tal-politiki ambjentali,
tas-saħħa u tal-klima tal-Unjoni.
(5)       Il-permess li ngħatat
il-Ġermanja biex tapplika rata mnaqqsa ta’ tassazzjoni fuq l-elettriku
għall-elettriku mill-art ma jmurx lil hinn minn dak li hu
meħtieġ sabiex jiżdied l-użu ta' elettriku mill-art, peress
li fil-maġġoranza tal-każijiet, il-ġenerazzjoni abbord se
tibqa’ l-iżjed alternattiva kompetittiva. Għall-istess raġuni, u
minħabba li l-penetrazzjoni attwali tat-teknoloġija fis-suq hija
relattivament baxxa, il-miżura x’aktarx li ma twassalx għal
distorsjonijiet sinifikanti fil-kompetizzjoni matul il-ħajja tagħha u
għalhekk mhux se jkollha effett negattiv fuq il-funzjonament xieraq
tas-suq intern.
(6)       Mill-Artikolu 19(2)
tad-Direttiva 2003/96/KE joħroġ li kull awtorizzazzjoni
mogħtija skont din id-dispożizzjoni jrid ikollha żmien
strettament limitat. Minħabba l-ħtieġa li l-perjodu għandu
jkun twil biżżejjed sabiex jippermetti l-valutazzjoni korretta
tal-miżura, iżda wkoll il-ħtieġa li ma jiġux imminati
żviluppi futuri tal-qafas legali eżistenti, huwa xieraq li
l-awtorizzazzjoni mitluba tingħata għal sitt snin, soġġetta
madankollu għad-dħul fis-seħħ ta' dispożizzjonijiet
ġenerali fil-kwistjoni, f’mument iktar kmieni mill-iskadenza prevista
hawnhekk.
(7)       Sabiex tingħata
ċertezza legali lill-operaturi tal-portijiet u tal-vapuri u sabiex
tiġi evitata żieda potenzjali fil-piż amministrattiv
għad-distributuri u ridistributuri tal-elettriku li jistgħu
jirriżultaw minn bidliet fir-rata ta’ taxxa tas-sisa fuq l-elettriku
mill-art, għandu jkun żgurat li l-Ġermanja tkun tista’ tapplika
t-tnaqqis tat-taxxa speċifika eżistenti li għalih tirrelata din
id-Deċiżjoni mingħajr interruzzjoni. L-awtorizzazzjoni mitluba
għandha għalhekk tingħata b’effett
mis-17 ta’ Lulju 2014, b’segwitu mingħajr interruzzjoni
tal-arranġamenti preċedenti skont id-Deċiżjoni ta'
Implementazzjoni tal-Kunsill 2011/445/UE.
(8)       Din id-Deċiżjoni
hija mingħajr preġudizzju għall-applikazzjoni tar-regoli
tal-Unjoni dwar l-għajnuna mill-Istat,
ADOTTA DIN ID-DEĊIŻJONI:
Artikolu 1
Il-Ġermanja hija b’dan awtorizzata
tapplika rata mnaqqsa ta’ tassazzjoni fuq l-elettriku pprovdut direttament lil
bastimenti, għajr dgħajjes għal użu rikreattiv privat,
irmiġġati fil-portijiet (“elettriku mill-art”), sakemm ikunu
rispettati l-livelli minimi ta’ tassazzjoni skont l-Artikolu 10
tad-Direttiva 2003/96/KE.
Artikolu 2
Din id-Deċiżjoni ssir effettiva
fil-jum tan-notifika tagħha.
Hija tapplika
mis-17 ta’ Lulju 2014.
Hija tiskadi
fis-16 ta’ Lulju 2020.
Madankollu, jekk il-Kunsill, filwaqt li
jaġixxi abbażi tal-Artikolu 113 TFUE, jipprovdi għal regoli
ġenerali dwar il-vantaġġi tat-taxxi għall-elettriku
mill-art, din id-Deċiżjoni ma tibqax tapplika minn dak il-jum li fih
dawn ir-regoli ġenerali jsiru applikabbli.
Artikolu 3
Din id-Deċiżjoni hija indirizzata
lir-Repubblika Federali tal-Ġermanja.
Magħmul fi Brussell,
                                                                       Għall-Kunsill
                                                                       Il-President
([1])            Id-Direttiva
tal-Kunsill 2003/96/KE tas-27 ta' Ottubru 2003 li
tirriforma l-istruttura tal-Komunità dwar tassazzjoni fuq prodotti ta'
enerġija u elettriku (ĠU L 283, 31.10.2003, p. 51).
([2])            ĠU
L 191, 22.07.2011, p. 22.
([3])            Ir-Rakkomandazzjoni
tal-Kummissjoni 2006/339/KE tat-8 ta’ Mejju 2006 dwar
il-promozzjoni tal-elettriku mill-art għall-użu mill-bastimenti
rmiġġati fil-portijiet tal-Komunità (ĠU L 125, 12.5.2006)..
([4])            COM(2009)
8 finali tat-21 ta’ Jannar 2009.
([5])            Ara
d-Direttiva 2008/50/KE tal-Parlament Ewropew u tal-Kunsill
tal-21 ta’ Mejju 2008 dwar il-kwalità tal-arja fl-ambjent u arja
iktar nadifa għall-Ewropa (ĠU L 152 tal-11.6.2008).
([6])            Ara
n-nota 3, aktar 'il fuq.
([7])            COM(2007)
575 finali tal-10 ta’ Ottubru 2007.
([8])            SEK
(2007) 1278 finali tal-10 ta' Ottubru 2007.
([9])            COM(2013)
18 finali tal-24 ta’ Jannar 2013.
([10])           COM(2011)
169 finali tat-13 ta’ April 2011.
([11])           F’okkażjoni
preċedenti, il-Kummissjoni stmat li l-bidla għall-elettriku mill-art
twassal għal tnaqqis medju ta’ 50 % fl-emissjonijiet tas-CO2,
ara n-nota 2 f’qiegħ il-paġna. Madankollu, l-impatt
tal-miżura inkwistjoni jista’ jvarja b’mod konsiderevoli minn dan il-valur
medju billi jiddependi b’mod kruċjali fuq l-intensità tal-karbonju
tal-qasam tas-suq rilevanti u l-ħin eżatt meta sseħħ
id-domanda addizzjonali għall-elettriku.
([12])           Id-Direttiva
tal-Kunsill 1999/32/KE tas-26 ta' April 1999 dwar it-tnaqqis
tal-kontenut tal-kubrit f'ċerti karburanti likwidi u li temenda
d-Direttiva 93/12/KEE (ĠU L 121, 11.05.1999, p. 13–18).
([13])           Ara
l-artikolu 1 tal-Ftehim tas-16 ta’ Mejju 1952 bejn l-Istati
tax-xatt tar-Rhine u l-Belġju dwar it-trattament doganali u fiskali
taż-żejt tal-gass li jintuża bħala forniment tal-vapuri
fin-navigazzjoni tar-Rhine (Bundesgesetzblatt 1953, parti II, p. 531).
([14])           Ara
l-Artikolu 21(5), it-tielet subparagrafu tad-Direttiva 2003/96/KE
([15])           Ara
European Commission Directorate General Environment, Service Contract Ship
Emissions: Assignment, Abatement and Market-based Instruments, Task 2a –
Shore-Side Electricity, August 2005,
http://ec.europa.eu/environment/air/pdf/task2_shoreside.pdf. L-analiżi
tal-kostijiet saret għat-tliet portijiet ta' Gothenburg (l-Isvezja),
Juneau u Long Beach (l-Istati Uniti tal-Amerika).
([16])           Ir-Regolament
tal-Kummissjoni (KE) Nru 651/2014
tas-17 ta’ Ġunju 2014 li jiddikjara li ċerti
kategoriji ta’ għajnuna huma kompatibbli mas-suq intern skont
l-Artikoli 107 u 108 tat-Trattat (ĠU L 187, 26.6.2014,
p. 1).
([17])            ĠU
L 283, 31.10.2003, p. 51.


               IL-KUMMISSJONI EWROPEA
            Brussell, 5.7.2017
            COM(2017) 369 final
            2017/0153(NLE)
            Proposta għal
            DEĊIŻJONI TAL-KUNSILL
            li tawtorizza lill-Awstrija u r-Rumanija biex jaċċettaw, fl-interess tal-Unjoni Ewropea, l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Ir-raġunijiet u l-objettivi tal-proposta

               L-għan tal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta’ Minuri (minn hawn ’il quddiem: “il-Konvenzjoni tal-1980”), sal-lum irratifikata minn 97 pajjiż, inklużi l-Istati Membri kollha tal-UE, huwa li jerġa' jkun hemm l-istatus quo permezz tar-ritorn immedjat ta' minuri li jitneħħew jew li jinżammu b'mod illeċtu permezz ta' sistema ta' kooperazzjoni bejn l-awtoritajiet ċentrali maħtura mill-Partijiet Kuntrattwali tagħha.

               Minħabba li l-prevenzjoni tal-ħtif ta’ minuri hija parti essenzjali mill-politika tal-UE biex tippromwovi d-drittijiet tal-minuri, l-Unjoni Ewropea hija attiva fil-livell internazzjonali biex ittejjeb l-applikazzjoni tal-Konvenzjoni tal-1980 u tinkoraġġixxi Stati terzi biex jaderixxu magħha.

               Il-Panama ddepożita l-istrument ta’ adeżjoni għall-Konvenzjoni tal-1980 fit-2 ta' Frar 1994. Il-Konvenzjoni daħlet fis-seħħ fil-Panama fl-1 ta' Mejju 1994.

               Il-Konvenzjoni tal-1980 bejn il-Panama u 26 Stat Membru tal-UE diġà daħlet fis-seħħ. L-Awstrija, id-Danimarka u r-Rumanija biss għadhom ma aċċettawx l-adeżjoni tal-Panama mal-Konvenzjoni.

               L-Urugwaj ddepożita l-istrument ta’ adeżjoni mal-Konvenzjoni tal-1980 fit-18 ta' Novembru 1999. Il-Konvenzjoni daħlet fis-seħħ fl-Urugwaj fl-1 ta' Frar 2000.

               Il-Konvenzjoni tal-1980 bejn l-Urugwaj u 25 Stat Membru tal-UE diġà daħlet fis-seħħ. L-Awstrija, id-Danimarka u r-Rumanija biss għadhom ma aċċettawx l-adeżjoni tal-Urugwaj mal-Konvenzjoni.

               Il-Kolombja ddepożitat l-istrument tal-adeżjoni mal-Konvenzjoni tal-1980 fit-13 ta' Diċembru 1995. Il-Konvenzjoni daħlet fis-seħħ fil-Kolombja fl-1 ta' Marzu 1996.

               Il-Konvenzjoni tal-1980 bejn il-Kolombja u 25 Stat Membru tal-UE diġà daħlet fis-seħħ. L-Awstrija, id-Danimarka u r-Rumanija biss għadhom ma aċċettawx l-adeżjoni tal-Kolombja mal-Konvenzjoni.

               El Salvador ddepożita l-istrument ta’ adeżjoni mal-Konvenzjoni tal-1980 fil-5 ta' Frar 2001. Il-Konvenzjoni daħlet fis-seħħ f’El Salvador fl-1 ta' Mejju 2001.

               Il-Konvenzjoni tal-1980 bejn El Salvador u 25 Stat Membru tal-UE diġà daħlet fis-seħħ. L-Awstrija, id-Danimarka u r-Rumanija biss għadhom ma aċċettawx l-adeżjoni ta’ El Salvador mal-Konvenzjoni.

               L-Artikolu 38(4) tal-Konvenzjoni tal-1980 jistipula li l-Konvenzjoni tapplika bejn il-pajjiż aderenti u dawk l-Istati Kontraenti li jkunu ddikjaraw li aċċettaw l-adeżjoni.

               L-eżistenza tal-kompetenza esklużiva tal-UE fil-kwistjoni tal-aċċettazzjoni tal-adeżjoni ta' Stat terz mal-Konvenzjoni tal-1980 kienet ikkonfermata mill-Qorti tal-Ġustizzja tal-Unjoni Ewropea, li ġiet ikkonsultata fuq l-inizjattiva tal-Kummissjoni.

               Fl-14 ta' Ottubru 2014, l-Opinjoni 1/13 tal-Qorti tal-Ġustizzja tal-Unjoni Ewropea ddikjarat li l-kompetenza esklużiva tal-Unjoni Ewropea tkopri l-aċċettazzjoni tal-adeżjoni ta' Stat terz mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri.

               Il-Qorti saħqet dwar il-ħtieġa ta’ uniformità fil-livell tal-UE f'dan ir-rigward, sabiex jiġu evitati differenzi fil-kamp ta’ applikazzjoni (géométrie variable) fost l-Istati Membri.

               Minħabba li l-kwistjoni tal-ħtif internazzjonali ta’ minuri taqa’ taħt il-kompetenza esterna esklużiva tal-Unjoni Ewropea, id-deċiżjoni dwar jekk tiġix aċċettata l-adeżjoni tal-Panama, tal-Urugway, tal-Kolombja u ta’ El Salvador għandha tittieħed fil-livell tal-UE permezz ta' Deċiżjoni tal-Kunsill. B'hekk l-Awstrija u r-Rumanija għandhom jagħmlu d-dikjarazzjoni ta' aċċettazzjoni fir-rigward tal-adeżjoni tal-Panama, tal-Urugwaj, tal-Kolombja u ta’ El Salvador fl-interess tal-Unjoni Ewropea.

               L-aċċettazzjoni tal-Awstrija u tar-Rumanija ġġib il-Konvenzjoni tal-1980 applikabbli għall-Urugwaj, għall-Kolombja, għal El Salvador u għall-Istati Membri kollha tal-UE, bl-eċċezzjoni tad-Danimarka. Fir-rigward tal-Panama, l-Konvenzjoni tal-1980 se ssir applikabbli mal-Istati Membri kollha tal-UE.

               •Konsistenza mad-dispożizzjonijiet ta’ politika eżistenti fil-qasam politiku

               F'dak li jirrigwarda l-ħtif tal-minuri minn ġenitur, il-Konvenzjoni tal-Aja tal-1980 hija l-kontroparti internazzjonali tar-Regolament tal-Kunsill Nru 2201/2003 (magħruf bħala r-Regolament Brussell IIa), li huwa l-bażi tal-kooperazzjoni ġudizzjarja tal-UE fi kwistjonijiet matrimonjali u ta' responsabbiltà tal-ġenituri
                  1
               .

               Wieħed mill-objettivi ewlenin tar-Regolament hu li jiskoraġġixxi l-ħtif tal-minuri minn Stat Membru għall-ieħor, billi jistabbilixxi proċeduri li jiżguraw ir-ritorn minnufih tal-minuri lejn l-Istat Membru fejn ikollom ir-residenza abitwali tagħhom. Għal dan l-għan, ir-Regolament Brussell IIa jinkludi fl-Artikolu 11 tiegħu, il-proċedura stabbilita fil-Konvenzjoni tal-Aja tal-1980 u jikkumplimentaha billi jiċċara xi aspetti tagħha, b'mod partikolari s-smigħ tal-minuri, il-perjodu ta' żmien biex tinħareġ deċiżjoni wara li jsir rikors għal ritorn, u r-raġunijiet biex ma jsirx ir-ritorn tal-minuri. Huwa jintroduċi wkoll dispożizzjonijiet li jirregolaw ordnijiet ta' ritorn u ta' nuqqas ta' ritorn konfliġġenti maħruġa fi Stati Membri differenti.

               Fil-livell internazzjonali, l-Unjoni Ewropea tappoġġa l-adeżjoni ta' Stati terzi mal-Konvenzjoni tal-1980 sabiex l-Istati Membri tagħha jibbażaw ruħhom fuq qafas ġuridiku komuni biex jittrattaw il-ħtif internazzjonali ta’ minuri.

               Għaxar Deċiżjonijiet tal-Kunsill diġà ġew adottati bejn Ġunju 2015 u Diċembru 2016 sabiex tiġi aċċettata, mal-Konvenzjoni tal-Aja tal-1980 dwar il-Ħtif Internazzjonali ta' Minuri, l-adeżjoni ta' għaxar (10) pajjiżi terzi (il-Marokk, Singapore, il-Federazzjoni Russa, l-Albanija, Andorra, is-Seychelles, l-Armenja, ir-Repubblika tal-Korea, il-Każakistan u l-Perù)
                  2
               .

               •Il-konsistenza ma’ politiki oħra tal-Unjoni

               Din il-proposta hija marbuta b’mod ċar mal-objettiv ġenerali, minqux fl-Artikolu 3 tat-Trattat dwar l-Unjoni Ewropea, li jiġu protetti d-drittijiet tal-minuri. Is-sistema tal-Konvenzjoni tal-Aja tal-1980 hija mfassla biex tipproteġi lill-minuri mill-effetti ta' ħsara ta' ħtif mill-ġenituri u biex tiżgura li l-minuri jkunu jistgħu jżommu kuntatt maż-żewġ ġenituri, pereżempju billi tiżgura l-eżerċizzju effettiv tad-drittijiet ta' aċċess.

               Tajjeb li wieħed isemmi wkoll ir-rabta mal-promozzjoni tal-użu tal-medjazzjoni fis-soluzzjoni ta' tilwim familjari transfruntier. Id-Direttiva dwar ċerti aspetti ta' medjazzjoni fi kwistjonijiet ċivili u kummerċjali
                  3
                tapplika wkoll għal-liġi tal-familja fl-ispazju ġudizzjarju Ewropew komuni. Il-Konvenzjoni tal-Aja tal-1980 tinkoraġġixxi wkoll soluzzjoni ta' ħbiberija għal tilwim familjari. Waħda mill-Gwidi għall-Prattika Tajba skont il-Konvenzjoni tal-Aja tal-1980, ppubblikata mill-Konferenza tal-Aja dwar id-Dritt Internazzjonali Privat, hija ddedikata għall-użu tal-medjazzjoni għar-riżoluzzjoni tat-tilwim internazzjonali tal-familja li jirrigwarda lill-minuri, li jaqa' fil-kamp ta' applikazzjoni tal-Konvenzjoni. Fuq inizjattiva tal-Kummissjoni Ewropea, din il-Gwida ġiet tradotta fil-lingwi kollha tal-UE u anki fl-Għarbi, minbarra fl-Ingliż u fil-Franċiż, sabiex jiġi sostnut id-djalogu ma' Stati li għadhom ma rratifikawx il-Konvenzjoni u sabiex tingħata għajnuna ħalli jinstabu mezzi konkreti kif jiġu indirizzati l-problemi li jippreżentaw ruħhom mal-pajjiżi li għadhom ma rratifikawhiex waqt il-ħtif internazzjonali ta’ minuri
                  4
               .

               2.IL-BAŻI ĠURIDIKA, S-SUSSIDJARJETÀ U L-PROPORZJONALITÀ

               •Il-bażi ġuridika

               Minħabba l-fatt li d-deċiżjoni tirrigwarda ftehim internazzjonali, il-bażi ġuridika applikabbli hija l-Artikolu 218 tat-Trattat dwar il-Funzjonament tal-Unjoni Ewropea flimkien mal-Artikolu 81(3). Il-Kunsill għandu jaġixxi b'mod unanimu wara li jikkonsulta mal-Parlament Ewropew.

               Ir-Renju Unit u l-Irlanda huma marbutin bir-Regolament (UE) Nru 2201/2003 u għalhekk qegħdin jieħdu parti fl-adozzjoni u fl-applikazzjoni ta' din id-Deċiżjoni.

               F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               •Il-proporzjonalità

               Din il-proposta hija mfassla fuq il-mudell tad-Deċiżjonijiet tal-Kunsill diġà adottati dwar l-istess suġġett u ma tmurx lil hinn minn dak li huwa meħtieġ biex jintlaħaq l-għan ta' azzjoni koerenti tal-UE fil-qasam tal-ħtif internazzjonali ta’ minuri billi tiżgura li l-Awstrija u r-Rumanija jaċċettaw l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-1980 f'perjodu ta' żmien stabbilit.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT.

               •Il-konsultazzjonijiet mal-partijiet ikkonċernati

               L-Awstrija u r-Rumanija, li ġew ikkonsultati mill-Kummissjoni dwar humiex lesti li jaċċettaw l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-1980, taw opinjoni favorevoli.

               Id-diskussjonijiet li saru waqt laqgħa tal-esperti nhar l-24 ta' April 2017 urew li f'dan l-istadju, ma hemm l-ebda oġġezzjoni min-naħa tal-Istati Membri biex l-Awstrija u r-Rumanija jaċċettaw l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-1980.

               •Il-ġbir u l-użu tal-għarfien espert

               Billi l-Konvenzjoni hija diġà fis-seħħ ma' 26 Stat Membru fir-rigward tal-Panama, u ma’ 25 Stat Membru fir-rigward tal-Urugwaj, tal-Kolombja u ta’ El Salvador, kienet l-opinjoni tal-Kummissjoni u tal-esperti tal-Istati Membri li, f'każijiet bħal dawn, ma hemm l-ebda ħtieġa ta' valutazzjoni speċifika dwar is-sitwazzjoni tal-pajjiż terz.

               L-esperti tal-Istati Membri ma rrappurtaw l-ebda problema fl-applikazzjoni tal-Konvenzjoni tal-1980 fir-rigward tal-Panama, tal-Urugwaj, tal-Kolombja u ta’ El Salvador.

               •Il-valutazzjoni tal-impatt

               Rigward l-għaxar Deċiżjonijiet tal-Kunsill, dwar l-aċċettazzjoni tal-adeżjoni ta' divesi Stati terzi mal-Konvenzjoni tal-Aja tal-1980, li diġà ġew adottati fl-2015 u fl-2016, ma twettqet l-ebda valutazzjoni tal-impatt minħabba n-natura ta' dan l-att leġiżlattiv. F’kull każ, il-valutazzjoni speċifika tas-sitwazzjoni tal-Panama, tal-Urugwaj, tal-Kolombja u ta’ El Salvador tqieset bħala superfluwa meta jitqies il-fatt li l-Konvenzjoni diġà qiegħda fis-seħħ bejn 26 jew 25 Stat Membru tal-UE, u li l-Awstrija u r-Rumanija lesti li jaċċettaw l-adeżjoni tal-Panama, tal-Urugwaj, tal-Kolombja u ta’ El Salvador.

               4.L-IMPLIKAZZJONIJIET BAĠITARJI

               Id-deċiżjoni proposta ma għandha l-ebda implikazzjoni baġitarja.

               5.ELEMENTI OĦRAJN

               •Il-pjanijiet ta’ implimentazzjoni u l-arranġamenti dwar il-monitoraġġ, l-evalwazzjoni u r-rappurtar

               Peress li l-proposta tikkonċerna biss l-awtorizzazzjoni għall-Awstrija u għar-Rumanija biex jaċċettaw l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-1980, il-monitoraġġ tal-implimentazzjoni tagħha huwa limitat biex l-Awstrija u r-Rumanija jirrispettaw il-formulazzjoni tad-dikjarazzjoni u l-perjodu taż-żmien biex jiddepożitawha u jikkomunikaw id-depożitu tagħha lill-Kummissjoni kif stabbilit fid-Deċiżjoni tal-Kunsill.

               2017/0153 (NLE)

               Proposta għal

               DEĊIŻJONI TAL-KUNSILL

               li tawtorizza lill-Awstrija u r-Rumanija biex jaċċettaw, fl-interess tal-Unjoni Ewropea, l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-1980 dwar l-Aspetti Ċivili tal-Ħtif Internazzjonali ta' Minuri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari Artikolu 81(3), flimkien mal-Artikolu 218 tiegħu;

               Wara li kkunsidra l-proposta tal-Kummissjoni Ewropea,

               Wara li kkunsidra l-opinjoni tal-Parlament Ewropew
                  5
               ,

               Billi:

               (1)L-Unjoni Ewropea stabbiliet bħala wieħed mill-għanijiet tagħha l-promozzjoni tal-protezzjoni tad-drittijiet tal-minuri, kif iddikjarat fl-Artikolu 3 tat-Trattat dwar l-Unjoni Ewropea. Il-miżuri għall-protezzjoni tal-minuri kontra t-teħid jew iż-żamma illeċita huma parti essenzjali minn din il-politika.

               (2)Il-Kunsill adotta r-Regolament (KE) Nru 2201/2003 (“ir-Regolament Brussell IIa”), li għandu l-għan li jħares lill-minuri mill-effetti dannużi tat-teħid jew taż-żamma b'mod illeċitu u li jistabbilixxi proċeduri biex jiżgura r-ritorn rapidu tagħhom lejn l-Istat tar-residenza abitwali tagħhom, kif ukoll li jiżgura l-ħarsien tad-drittijiet tal-aċċess u tad-drittijiet tal-kustodja.

               (3)Ir-Regolament Brussell IIa jikkumplimenta u jirrinforza l-Konvenzjoni tal-Aja tal-25 ta’ Ottubru 1980 dwar l-Aspetti Ċivili tal-Ħtif Internazzjonali ta' Minuri (“il-Konvenzjoni tal-Aja tal-1980”) li tistabbilixxi, fil-livell internazzjonali, sistema ta' obbligi u kooperazzjoni fost l-Istati kontraenti u bejn l-awtoritajiet ċentrali, u għandha l-għan li tiżgura r-ritorn minnufih ta' minuri li jittieħdu jew jinżammu b'mod illeċitu.

               (4)L-Istati Membri kollha tal-Unjoni huma parti mill-Konvenzjoni tal-Aja tal-1980.

               (5)L-Unjoni tinkoraġġixxi lil Stati terzi biex jaċċedu għall-Konvenzjoni tal-Aja tal-1980 u tappoġġa l-implimentazzjoni korretta tal-Konvenzjoni tal-Aja tal-1980 billi tieħu sehem, flimkien mal-Istati Membri, fost oħrajn, fil-kummissjonijiet speċjali organizzati fuq bażi regolari mill-Konferenza tal-Aja dwar id-dritt internazzjonali privat.

               (6)Qafas legali komuni applikabbli bejn l-Istati Membri tal-Unjoni u Stati terzi jista' jkun l-aħjar soluzzjoni għal każijiet sensittivi ta' ħtif internazzjonali ta' minuri.

               (7)Il-Konvenzjoni tal-Aja tal-1980 tistipula li hija tapplika bejn l-Istat aderenti u dawk l-Istati kontraenti li jkunu ddikjaraw li aċċettaw l-adeżjoni.

               (8)Il-Konvenzjoni tal-Aja tal-1980 ma tippermettix li organizzazzjonijiet reġjonali għall-integrazzjoni ekonomika bħall-Unjoni jsiru parti magħha. Għalhekk, l-Unjoni la tista' taderixxi mal-Konvenzjoni, u lanqas ma tista' tressaq dikjarazzjoni ta' aċċettazzjoni ta' Stat aderenti.

               (9)Skont l-Opinjoni 1/13 tal-Qorti tal-Ġustizzja tal-Unjoni Ewropea, id-dikjarazzjonijiet ta' aċċettazzjoni skont il-Konvenzjoni tal-Aja tal-1980 huma parti mill-kompetenza esterna esklużiva tal-Unjoni.

               (10)Il-Panama ddepożita l-istrument ta’ adeżjoni għall-Konvenzjoni tal-1980 fit-2 ta' Frar 1994. Il-Konvenzjoni daħlet fis-seħħ fil-Panama fl-1 ta' Mejju 1994.

               (11)L-Istati Membri kollha, bl-eċċezzjoni tal-Awstrija u tar-Rumanija, diġà aċċettaw l-adeżjoni tal-Panama mal-Konvenzjoni tal-Aja tal-1980. Il-Panama aċċettat lill-Bulgarija, lil Ċipru, lill-Estonja, lil-Latvja, lil-Litwanja, lil Malta u lis-Slovenja. Il-valutazzjoni tas-sitwazzjoni fil-Panama wasslet għall-konklużjoni li l-Awstrija u r-Rumanija jinsabu f'pożizzjoni li jaċċettaw, fl-interess tal-Unjoni, l-adeżjoni tal-Panama skont it-termini tal-Konvenzjoni tal-Aja tal-1980.

               (12)L-Albanija ddepożitat l-istrument ta’ adeżjoni mal-Konvenzjoni tal-1980 fit-18 ta' Novembru 1999. Il-Konvenzjoni daħlet fis-seħħ fl-Urugwaj fl-1 ta' Frar 2000.

               (13)L-Istati Membri kollha, bl-eċċezzjoni tal-Awstrija u tar-Rumanija, diġà aċċettaw l-adeżjoni tal-Urugwaj mal-Konvenzjoni tal-Aja tal-1980. L-Urugwaj aċċetta lill-Bulgarija, lill-Estonja, lil-Latvja u lil-Litwanja. Il-valutazzjoni tas-sitwazzjoni fl-Urugwaj wasslet għall-konklużjoni li l-Awstrija u r-Rumanija jinsabu f'pożizzjoni li jaċċettaw, fl-interess tal-Unjoni, l-adeżjoni tal-Urugwaj skont it-termini tal-Konvenzjoni tal-Aja tal-1980.

               (14)Il-Kolombja ddepożitat l-istrument tal-adeżjoni mal-Konvenzjoni tal-1980 fit-13 ta' Diċembru 1995. Il-Konvenzjoni daħlet fis-seħħ fil-Kolombja fl-1 ta' Marzu 1996.

               (15)L-Istati Membri kollha, bl-eċċezzjoni tal-Awstrija u tar-Rumanija, diġà aċċettaw l-adeżjoni tal-Kolombja mal-Konvenzjoni tal-Aja tal-1980. Il-Kolombja aċċettat lill-Bulgarija, lill-Estonja, lil-Latvja, lil-Litwanja u lil Malta. Il-valutazzjoni tas-sitwazzjoni fil-Kolombja wasslet għall-konklużjoni li l-Awstrija u r-Rumanija jinsabu f'pożizzjoni li jaċċettaw, fl-interess tal-Unjoni, l-adeżjoni tal-Kolombja skont it-termini tal-Konvenzjoni tal-Aja tal-1980.

               (16)El Salvador ddepożita l-istrument ta’ adeżjoni mal-Konvenzjoni tal-1980 fil-5 ta' Frar 2001. Il-Konvenzjoni daħlet fis-seħħ f’El Salvador fl-1 ta' Mejju 2001.

               (17)L-Istati Membri kollha, bl-eċċezzjoni tal-Awstrija u tar-Rumanija, diġà aċċettaw l-adeżjoni ta’ El Salvador mal-Konvenzjoni tal-Aja tal-1980. El Salvador aċċetta lill-Bulgarija, lill-Estonja, lil-Latvja u lil-Litwanja. Il-valutazzjoni tas-sitwazzjoni f’El Salvador wasslet għall-konklużjoni li l-Awstrija u r-Rumanija jinsabu f'pożizzjoni li jaċċettaw, fl-interess tal-Unjoni, l-adeżjoni ta’ El Salvador skont it-termini tal-Konvenzjoni tal-Aja tal-1980.

               (18)L-Awstrija u r-Rumanija għalhekk jenħtieġ li jkunu awtorizzati li jiddepożitaw id-dikjarazzjonijiet tagħhom ta' aċċettazzjoni tal-adeżjoni tal-Panama, tal-Urugwaj, tal-Kolombja u ta’ El Salvador fl-interess tal-Unjoni skont it-termini stipulati f'din id-Deċiżjoni. L-Istati Membri l-oħra tal-Unjoni li diġà aċċettaw l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-1980 ma jenħtieġx li jiddepożitaw dikjarazzjonijiet ġodda ta' aċċettazzjoni billi d-dikjarazzjonijiet eżistenti jibqgħu validi skont id-dritt internazzjonali pubbliku.

               (19)Ir-Renju Unit u l-Irlanda huma marbutin bir-Regolament Brussell IIa u qed jieħdu sehem fl-adozzjoni u l-applikazzjoni ta' din id-Deċiżjoni.

               (20)F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha,

               ADOTTA DIN ID-DEĊIŻJONI:

               Artikolu 1

               1.
                     L-Awstrija u r-Rumanija huma b'dan awtorizzati li jaċċettaw l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri ("il-Konvenzjoni tal-Aja tal-1980") fl-interess tal-Unjoni.

               2.
                     L-Awstrija u r-Rumanija għandhom, sa mhux aktar tard minn [tnax-il xahar minn wara d-data tal-adozzjoni ta’ din id-Deċiżjoni], jiddepożitaw dikjarazzjoni ta' aċċettazzjoni tal-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-1980, fl-interess tal-Unjoni, fformulata kif ġej:

               “[L-isem sħiħ tal-ISTAT MEMBRU] jiddikjara li jaċċetta l-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-25 ta' Ottubru 1980 dwar l-Aspetti Ċivili tal-Ħtif Internazzjonali ta' Minuri, f'konformità mad-Deċiżjoni tal-Kunsill (UE) 2017/…*”.

               3.
                     L-Awstrija u r-Rumanija għandhom jinformaw lill-Kunsill u lill-Kummissjoni bid-depożitu tad-dikjarazzjoni tagħhom ta' aċċettazzjoni tal-adeżjoni tal-Panama, tal-Urugwaj, tal-Kolombja u ta’ El Salvador, u jikkomunikaw lill-Kummissjoni t-test tad-dikjarazzjoni fi żmien xahrejn minn meta jiddepożitawh.

               Artikolu 2

               Dawk l-Istati Membri li ddepożitaw id-dikjarazzjonijiet tagħhom ta' aċċettazzjoni tal-adeżjoni tal-Panama, tal-Urugwaj, tal-Kolombja u ta’ El Salvador mal-Konvenzjoni tal-Aja tal-1980 qabel id-data tal-adozzjoni ta' din id-Deċiżjoni, ma għandhomx jiddepożitaw dikjarazzjonijiet ġodda.

               Artikolu 3

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

               Artikolu 4

               Din id-Deċiżjoni hija indirizzata lill-Awstrija u lir-Rumanija.

               Magħmul fi Brussell,

                     Għall-Kunsill

                     Il-President

                     (1)
                  ĠU L 338, 23.12.2003, p. 31.

                     (2)
                  Għaxar Deċiżjonijiet tal-Kunsill li jawtorizzaw lill-Istati Membri biex jaċċettaw l-adeżjoni ta’ Andorra mal-Konvenzjoni tal-1980 (id-Deċiżjoni tal-Kunsill 2015/1023 adottata fil-15 ta’ Ġunju 2015) diġà ġew adottati; is-Seychelles (id-Deċiżjoni tal-Kunsill 2015/2354 adottata fl-10 ta’ Diċembru 2015); ir-Russja (id-Deċiżjoni tal-Kunsill 2015/2355 adottata fl-10 ta’ Diċembru 2015); l-Albanija (id-Deċiżjoni tal-Kunsill 2015/2356 adottata fl-10 ta’ Diċembru 2015); Singapore (id-Deċiżjoni tal-Kunsill 2015/1024 adottata fil-15 ta’ Ġunju 2015); il-Marokk (id-Deċiżjoni tal-Kunsill 2015/2357 adottata fl-10 ta’ Diċembru 2015); l-Armenja (id-Deċiżjoni tal-Kunsill 2015/2358 adottata fl-10 ta’ Diċembru 2015); ir-Repubblika tal-Korea (id-Deċiżjoni tal-Kunsill 2016/2313 adottata fit-8 ta’ Diċembru 2016) , il-Każakistan (id-Deċiżjoni tal-Kunsill 2016/2311 adottata fit-8.12.2016) u l-Perù (id-Deċiżjoni tal-Kunsill 2016/2312 adottata fit-8.12.2016).

                     (3)
                  Id-Direttiva 2008/52/KE tal-Parlament Ewropew u tal-Kunsill tal-21 ta’ Mejju 2008 dwar ċerti aspetti ta' medjazzjoni f'materji ċivili u kummerċjali (ĠU L 136 tal-24 ta' Mejju 2008, p. 3);

                     (4)

                     https://www.hcch.net/en/publications-and-studies/details4/?pid=5568&dtid=3

                     (5)
                  ĠU C […], […], p. […].


               IL-KUMMISSJONI EWROPEA
            Brussell, 7.3.2016
            COM(2016) 119 final
            2016/0066(NLE)
            Proposta għal
            DEĊIŻJONI TAL-KUNSILL
            dwar pożizzjoni tal-Unjoni fil-Kunsill ta’ Stabbilizzazzjoni u ta’ Assoċjazzjoni tal-UE u r-Repubblika tas-Serbja dwar il-parteċipazzjoni tar-Repubblika tas-Serbja bħala osservatur fil-ħidma u l-modalitajiet rispettivi tal-Aġenzija tal-Unjoni Ewropea għad-Drittijiet Fundamentali, fil-qafas tar-Regolament tal-Kunsill (KE) Nru 168/2007

               MEMORANDUM TA’ SPJEGAZZJONI

               1. Il-kuntest

               L-Aġenzija tal-Unjoni Ewropea għad-Drittijiet Fundamentali (minn hawn ’il quddiem “l-Aġenzija”) twaqqfet mir-Regolament tal-Kunsill (KE) Nru 168/2007
                  1
                (minn hawn ’il quddiem, “ir-Regolament”).

               Skont l-Artikolu 2 tar-Regolament, l-għan tal-Aġenzija huwa li tipprovdi lill-istituzzjonijiet, korpi, uffiċċji u aġenziji tal-Unjoni u tal-Istati Membri, fl-implimentazzjoni tal-liġi tal-Unjoni, assistenza u kompetenza relatati mad-drittijiet fundamentali.

               Skont l-Artikolu 28(1) tar-Regolament, l-Aġenzija tkun miftuħa għall-parteċipazzjoni ta' pajjiżi kandidati bħala osservaturi. L-Artikolu 28(2) tar-Regolament jipprovdi li l-parteċipazzjoni u l-modalitajiet rispettivi jiġu ddeterminati b’deċiżjoni tal-Kunsill ta’ Assoċjazzjoni rilevanti. Id-deċiżjoni tindika b’mod partikolari n-natura, sa fejn u l-mod ta’ kif il-pajjiż jipparteċipa fil-ħidma tal-Aġenzija, fil-qafas stabbilit fl-Artikoli 4 u 5 ta’ dan ir-Regolament. Hekk kif il-Kunsill ta' Assoċjazzjoni jieħu deċiżjoni, l-Aġenzija tkun tista’ tittratta l-kwistjonijiet tad-drittijiet fundamentali fil-pajjiż kandidat inkwistjoni fil-kamp ta' applikazzjoni tal-Artikolu 3(1) tar-Regolament, sa fejn ikun meħtieġ għall-allinjament gradwali tal-pajjiż mad-dritt tal-Unjoni.

               2. Id-Deċiżjoni proposta

               Il-Kummissjoni tipproponi lill-Kunsill l-adozzjoni ta' deċiżjoni dwar il-pożizzjoni tal-Unjoni fil-Kunsill ta' Stabbilizzazzjoni u Assoċjazzjoni tal-UE u r-Repubblika tas-Serbja dwar il-kwistjoni tal-parteċipazzjoni tar-Repubblika tas-Serbja bħala osservatur fil-ħidma u l-modalitajiet tal-Aġenzija. Id-deċiżjoni b'artikolu uniku proposta tipprevedi li l-pożizzjoni tal-Unjoni hija dik stabbilita fl-abbozz ta’ deċiżjoni tal-Kunsill ta’ Stabbilizzazzjoni u Assoċjazzjoni tal-UE u r-Repubblika tas-Serbja (“l-abbozz ta’ deċiżjoni), anness mad-deċiżjoni tal-Kunsill. Mal-proposta tal-Kummissjoni hemm mehmuża wkoll proposta għal abbozz ta' deċiżjoni ta' din ix-xorti. Hija konformi mar-rekwiżiti tal-Artikolu 28 tar-Regolament.

               F'konformità ma' wieħed mill-prinċipji bażiċi li fuqhom huwa bbażat ir-Regolament (jiġifieri, li l-Aġenzija taħdem fuq il-bażi ta' approċċ tematiku, u mhux speċifiku għall-pajjiżi) l-abbozz ta' Deċiżjoni jippermetti lill-Aġenzija sabiex twettaq, fir-Repubblika tas-Serbja, id-dmirijiet stabbiliti fil-qafas tal-Artikoli 4 u 5 tar-Regolament.

               L-abbozz ta' Deċiżjoni jistabbilixxi wkoll li r-Repubblika tas-Serbja għandha taħtar osservatur u osservatur sostitut għall-Bord ta’ Tmexxija tal-Aġenzija. Dawn il-persuni għandhom jissodisfaw il-kriterji stabbiliti fl-Artikolu 12(1) tar-Regolament. Huma jipparteċipaw fix-xogħol tal-Bord ta’ Tmexxija fuq bażi ugwali mal-membri u s-sostituti maħtura mill-Istati Membri, iżda mingħajr ma jkollhom id-dritt tal-vot.

               L-abbozz ta’ Deċiżjoni jinkludi dispożizzjonijiet li jirrigwardaw il-kontribuzzjoni finanzjarja u l-persunal tar-Repubblika tas-Serbja (Anness I). L-abbozz ta' Deċiżjoni huwa akkumpanjat minn dikjarazzjoni finanzjarja.

               L-abbozz ta’ Deċiżjoni huwa f’konformità mar-Regolamenti tal-Persunal tal-Uffiċjali tal-Unjoni Ewropea (“ir-Regolamenti tal-Persunal”) u l-Kundizzjonijiet tal-Impjieg Applikabbli għall-Aġenti l-Oħra tal-Unjoni Ewropea (“CEOS”), stabbiliti permezz tar-Regolament tal-Kunsill (KEE, Euratom, KEFA) Nru 259/68
                  2
               .

               2016/0066 (NLE)

               Proposta għal

               DEĊIŻJONI TAL-KUNSILL

               dwar pożizzjoni tal-Unjoni fil-Kunsill ta’ Stabbilizzazzjoni u ta’ Assoċjazzjoni tal-UE u r-Repubblika tas-Serbja dwar il-parteċipazzjoni tar-Repubblika tas-Serbja bħala osservatur fil-ħidma u l-modalitajiet rispettivi tal-Aġenzija tal-Unjoni Ewropea għad-Drittijiet Fundamentali, fil-qafas tar-Regolament tal-Kunsill (KE) Nru 168/2007

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 352 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni,

               Billi:

               (1)Il-Kunsill Ewropew tal-Lussemburgu ta’ Diċembru 1997 stabbilixxa li l-parteċipazzjoni fl-aġenziji tal-Unjoni bħala mezz kif tittejjeb l-istrateġija ta’ qabel l-adeżjoni. Il-konklużjonijiet tal-Kunsill Ewropew jistabbilixxu li l-"aġenziji tal-Unjoni li fihom ikunu jistgħu jipparteċipaw il-pajjiżi applikanti jiġu ddeterminati fuq bażi ta’ każ b’każ".

               (2)Ir-Regolament tal-Kunsill (KE) Nru 168/2007 li jistabbilixxi Aġenzija tal-Unjoni Ewropea għad-Drittijiet Fundamentali ("ir-Regolament") jipprovdi li l-Aġenzija tkun miftuħa għall-parteċipazzjoni tal-pajjiżi kandidati bħala osservaturi.

               (3)Ir-Repubblika tas-Serbja tikkondividi l-għanijiet u l-objettivi stabbiliti għall-Aġenzija fir-Regolament u tappoġġa l-ħidmiet tal-Aġenzija u l-oqsma ta’ attività tagħha skont l-Artikoli 4 u 5 tiegħu.

               (4)L-objettiv aħħari tar-Repubblika tas-Serbja huwa li ssir membru tal-Unjoni Ewropea, u l-parteċipazzjoni tagħha fl-Aġenzija tal-Unjoni Ewropea għad-Drittijiet Fundamentali għandha tgħinha biex tilħaq dan l-objettiv.

               IDDEĊIEDA KIF ĠEJ:

               Artikolu Uniku

               Il-pożizzjoni li għandha tittieħed mill-Unjoni Ewropea fil-Kunsill ta’ Stabilizzazzjoni u ta' Assoċjazzjoni tal-UE u r-Repubblika tas-Serbja fuq il-parteċipazzjoni tar-Repubblika tas-Serbja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha hija stabbilita fl-abbozz ta' Deċiżjoni tal-Kunsill ta’ Stabilizzazzjoni u ta' Assoċjazzjoni tal-UE u r-Repubblika tas-Serbja, anness ma’ din id-Deċiżjoni.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali, ĠU L 53 tat-22.2.2007, p. 1.

                     (2)
                  ĠU L 56, 4.3.1968, p. 1, kif emendat l-aħħar bir-Regolament (UE, Euratom) Nru 1023/2013 tal-Parlament Ewropew u tal-Kunsill tat-22 ta’ Ottubru 2013, ĠU L 287, 29.10.2013, p. 15.

    ---documentbreak---

               IL-KUMMISSJONI EWROPEA
            Brussell, 7.3.2016
            COM(2016) 119 final
            ANNESSI
            Id-deċiżjoni dwar il-parteċipazzjoni tar-Repubblika tas-Serbja bħala osservatur fil-ħidma u l-modalitajiet rispettivi tal-Aġenzija tal-Unjoni Ewropea għad-Drittijiet Fundamentali, fi ħdan il-qafas tar-Regolament tal-Kunsill (KE) Nru 168/2007
            Li jakkumpanja
            Abbozz ta' Deċiżjoni tal-Kunsill
            dwar pożizzjoni tal-Unjoni fil-Kunsill ta’ Stabbilizzazzjoni u ta’ Assoċjazzjoni tal-UE mar-Repubblika tas-Serbja dwar il-parteċipazzjoni tar-Repubblika tas-Serbja bħala osservatur fil-ħidma u l-modalitajiet rispettivi tal-Aġenzija tal-Unjoni Ewropea għad-Drittijiet Fundamentali, fi ħdan il-qafas tar- Regolament tal-Kunsill (KE) Nru 168/2007

               ANNESSI

               Id-deċiżjoni dwar il-parteċipazzjoni tar-Repubblika tas-Serbja bħala osservatur fil-ħidma u l-modalitajiet rispettivi tal-Aġenzija tal-Unjoni Ewropea għad-Drittijiet Fundamentali, fi ħdan il-qafas tar-Regolament tal-Kunsill (KE) Nru 168/2007

               Li jakkumpanja

               Abbozz ta' Deċiżjoni tal-Kunsill

               dwar pożizzjoni tal-Unjoni fil-Kunsill ta’ Stabbilizzazzjoni u ta’ Assoċjazzjoni tal-UE mar-Repubblika tas-Serbja dwar il-parteċipazzjoni tar-Repubblika tas-Serbja bħala osservatur fil-ħidma u l-modalitajiet rispettivi tal-Aġenzija tal-Unjoni Ewropea għad-Drittijiet Fundamentali, fi ħdan il-qafas tar- Regolament tal-Kunsill (KE) Nru 168/2007

               IL-KUNSILL TA' STABBILIZZAZZJONI U TA' ASSOĊJAZZJONI TAL-UE MAR-REPUBBLIKA TAS-SERBJA,

               Wara li kkunsidra l-

                  Ftehim ta’ Stabilizzazzjoni u ta' Assoċjazzjoni

                bejn l-Unjoni Ewropea, fuq naħa waħda, u r-Repubblika tas-Serbja, fuq in-naħa l-oħra,

               Wara li kkunsidra r-Regolament tal-Kunsill (KE) Nru 168/2007 li jistabbilixxi Aġenzija tal-Unjoni Ewropea għad-Drittijiet Fundamentali, u b'mod partikolari l-Artikolu 28 tiegħu,

               Billi

               (1) Il-Kunsill Ewropew tal-Lussemburgu ta’ Diċembru 1997 stabbilixxa li l-parteċipazzjoni fl-aġenziji tal-Unjoni hija mezz kif tittejjeb l-istrateġija ta’ qabel l-adeżjoni. Il-konklużjonijiet tal-Kunsill Ewropew jistabbilixxu li l-"aġenziji tal-Unjoni li fihom ikunu jistgħu jipparteċipaw il-pajjiżi applikanti jiġu ddeterminati fuq bażi ta’ każ b’każ".

               (2) Ir-Repubblika tas-Serbja tikkondividi l-għanijiet u l-objettivi stabbiliti għall-Aġenzija tal-Unjoni Ewropea għad-Drittijiet Fundamentali ("l-Aġenzija") u tappoġġa l-kamp ta’ applikazzjoni u d-deskrizzjoni tal-kompiti tal-Aġenzija kif stabbiliti fir-Regolament (KE) Nru 168/2007.

               (3) Huwa wkoll xieraq li l-Aġenzija tkun tista' tittratta kwistjonijiet ta' drittijiet fundamentali li jaqgħu fil-kamp ta' applikazzjoni tal-Artikolu 3(1) tar-Regolament (KE) Nru 168/2007 fir-Repubblika tas-Serbja sa fejn ikun meħtieġ għall-allinjament gradwali tagħha mad-dritt tal-Unjoni.

               (4) Huwa opportun li r-Repubblika tas-Serbja tkun tista’ tipparteċipa bħala osservatur fil-ħidma tal-Aġenzija u li jiġu stabbiliti l-modalitajiet għal din il-parteċipazzjoni, inklużi d-dispożizzjonijiet li jirrigwardaw il-parteċipazzjoni f’inizjattivi meħuda mill-Aġenzija, il-kontribuzzjoni finanzjarja u l-persunal.

               (5) Skont l-Artikolu 12(2)(a) u 82(3)(a) tal-Kundizzjonijiet tal-Impjieg għall-Aġenti l-Oħra tal-Unjoni Ewropea previsti fir-Regolament tal-Kunsill (KEE, Euratom, KEFA) Nru 259/68
                  1
               , id-Direttur tal-Aġenzija jista’ jawtorizza, b'mod eċċezzjonali, l-ingaġġar ta’ ċittadini nazzjonali tar-Repubblika tas-Serbja li jgawdu d-drittijiet sħaħ tagħhom bħala ċittadini.

               ADOTTA DIN ID-DEĊIŻJONI:

               Artikolu 1

               Ir-Repubblika tas-Serbja, bħala pajjiż kandidat, tipparteċipa bħala osservatur fl-Aġenzija tal-Unjoni Ewropea għad-Drittijiet Fundamentali, stabbilita mir-Regolament (KE) Nru 168/2007.

               Artikolu 2

               1. L-Aġenzija tista’ tittratta kwistjonijiet ta’ drittijiet fundamentali li jaqgħu fil-kamp ta' applikazzjoni tal-Artikolu 3(1) tar-Regolament (KE) Nru 168/2007 fir-Repubblika tas-Serbja sa fejn ikun meħtieġ għall-allinjament gradwali tagħha mad-dritt tal-Unjoni.

               2. Għal dan l-għan l-Aġenzija tkun tista’ twettaq fir-Repubblika tas-Serbja l-kompiti stabbiliti fl-Artikoli 4 u 5 tar-Regolament (KE) Nru 168/2007.

               Artikolu 3

               Ir-Repubblika tas-Serbja tikkontribwixxi finanzjarjament għall-attivitajiet tal-Aġenzija msemmija fl-Artikolu 4 tar-Regolament (KE) Nru 168/2007 f’konformità mad-dispożizzjonijiet stabbiliti fl-Anness ta' din id-Deċiżjoni.

               Artikolu 4

               1. Ir-Repubblika tas-Serbja taħtar persuni li jissodisfaw il-kriterji stabbiliti fl-Artikolu 12(1) tar-Regolament (KE) Nru 168/2007 bħala osservatur u sostitut, rispettivament. Huma jistgħu jipparteċipaw fil-ħidma tal-Bord ta’ Tmexxija fuq bażi ugwali mal-membri u s-sostituti maħtura mill-Istati Membri, iżda mingħajr id-dritt tal-vot.

               2. Ir-Repubblika tas-Serbja tinnomina uffiċjal tal-gvern bħala Uffiċjal Nazzjonali ta’ Kuntatt, kif imsemmi fl-Artikolu 8(1) tar-Regolament (KE) Nru 168/2007.

               3. Fi żmien erba’ xhur mid-dħul fis-seħħ ta’ din id-Deċiżjoni, ir-Repubblika tas-Serbja tinforma lill-Kummissjoni Ewropea bl-ismijiet, il-kwalifiki u d-dettalji ta’ kuntatt tal-persuni msemmija fil-paragrafi 1 u 2.

               Artikolu 5

               Id-dejta pprovduta lil jew li toħroġ mill-Aġenzija tista’ tiġi ppubblikata u tkun għad-dispożizzjoni tal-pubbliku, bil-kundizzjoni li l-informazzjoni kunfidenzjali tingħata l-istess grad ta’ protezzjoni fir-Repubblika tas-Serbja hekk kif tingħata fl-Unjoni.

               Artikolu 6

               Fir-Repubblika tas-Serbja l-Aġenzija tgawdi l-istess kapaċità legali bħal dik mogħtija lill-entitajiet legali skont il-liġijiet tar-Repubblika tas-Serbja.

               Artikolu 7

               Sabiex l-Aġenzija u l-persunal tagħha jkunu jistgħu jwettqu l-kompiti tagħhom, ir-Repubblika tas-Serbja tagħtihom il-privileġġi u l-immunitajiet identiċi għal dawk imsemmija fl-Artikoli minn 1 sa 4, 5, 6, minn 10 sa 13, 15, 17 u 18 tal-Protokoll (Nru 7) dwar il-Privileġġi u l-Immunitajiet tal-Unjoni Ewropea, mehmuż mat-Trattati dwar l-Unjoni Ewropea u dwar il-Funzjonament tal-Unjoni Ewropea.

               Artikolu 8

               Kull waħda mill-Partijiet tieħu kull miżura ġenerali jew speċifika li hija meħtieġa sabiex ikunu ssodisfati l-obbligi tagħha skont din id-Deċiżjoni u tinnotifikahom lill-Kunsill ta’ Stabbilizzazzjoni u Assoċjazzjoni.

               Artikolu 9

               Din id-Deċiżjoni tidħol fis-seħħ fl-ewwel jum tat-tieni xahar wara d-data tal-adozzjoni tagħha.

               ANNESS I

               KONTRIBUZZJONI FINANZJARJA TAR-REPUBBLIKA TAS-SERBJA LILL-AĠENZIJA TAL-UNJONI EWROPEA GĦAD-DRITTIJIET FUNDAMENTALI

               1.Il-kontribuzzjoni finanzjarja li għandha titħallas mir-Repubblika tas-Serbja għall-baġit tal-Unjoni Ewropea biex tipparteċipa fl-Aġenzija tal-Unjoni Ewropea għad-Drittijiet Fundamentali (l-Aġenzija), kif stipulat fil-punt 2, tirrappreżenta l-ispiża sħiħa tal-parteċipazzjoni tagħha fiha għall-ewwel tliet snin. Mir-raba’ sena 'l quddiem, l-ammonti jiġu determinati skont il-punt 6.

               2.Il-kontribuzzjoni finanzjarja li għandha titħallas mir-Repubblika tas-Serbja għall-baġit tal-Unjoni Ewropea tkun kif ġej:

                        Sena 1:

                        EUR 183 000

                        Sena 2:

                        EUR 186 000

                        Sena 3:

                        EUR 189 000

               3.L-appoġġ finanzjarju possibbli mill-programmi ta’ assistenza tal-Unjoni jiġi miftiehem separatament skont il-programm tal-Unjoni rilevanti.

               4.Il-kontribuzzjoni tar-Repubblika tas-Serbja tkun amministrata skont ir-Regolament Finanzjarju applikabbli għall-baġit ġenerali tal-Unjoni Ewropea.

               5.L-ispejjeż tal-ivjaġġar u tal-għajxien tar-rappreżentanti u l-esperti tar-Repubblika tas-Serbja għall-iskopijiet tal-parteċipazzjoni fil-ħidma tal-Aġenzija jew f'laqgħat relatati mal-implimentazzjoni tal-programm ta’ ħidma tal-Aġenzija jkunu rimborsati mill-Aġenzija fuq l-istess bażi bħal u skont il-proċeduri li huma bħalissa fis-seħħ għall-Istati Membri tal-Unjoni Ewropea.

               6.Wara d-dħul fis-seħħ ta’ din id-Deċiżjoni u fil-bidu ta’ kull sena sussegwenti, il-Kummissjoni tibgħat lir-Repubblika tas-Serbja talba għall-fondi li tikkorrispondi mal-kontribuzzjoni tagħha lill-Aġenzija skont din id-Deċiżjoni. Għall-ewwel sena kalendarja tal-parteċipazzjoni tagħha, ir-Repubblika tas-Serbja tħallas kontribuzzjoni kkalkulata mid-data tal-parteċipazzjoni sa l-aħħar tas-sena fuq bażi pro rata. Għas-snin ta’ wara, il-kontribuzzjoni tkun skont it-tabella taħt il-punt 2. Mir-rabà sena 'l quddiem, il-kontribuzzjoni tiġi adattata fid-dawl ta’ kull żieda jew tnaqqis tas-sussidju tal-Aġenzija sabiex iżżomm l-analoġija bejn il-kontribuzzjoni għar-Repubblika tas-Serbja u l-baġit tal-Aġenzija għall-UE-28. Il-kontribuzzjoni tista' tiġi riveduta wkoll fis-snin finanzjarji segwenti fuq il-bażi tal-aħħar dejta statistika ppubblikata mill-Uffiċċju tal-Istatistika tal-Unjoni Ewropea (Eurostat).

               7.Din il-kontribuzzjoni tkun espressa f'euro u mħallsa f’kont bankarju tal-euro tal-Kummissjoni tal-Unjoni Ewropea.

               8.Ir-Repubblika tas-Serbja tħallas il-kontribuzzjoni tagħha skont it-talba għal fondi għall-parti tagħha mhux aktar tard minn 30 jum wara li t-talba għall-fondi tintbagħat mill-Kummissjoni.

               9.Kull dewmien fil-ħlas tal-kontribuzzjoni jġib miegħu ħlas ta’ imgħax mir-Repubblika tas-Serbja fuq l-ammont pendenti mid-data dovuta. Ir-rata tal-imgħax tikkorrispondi mar-rata applikata mill-Bank Ċentrali Ewropew, fid-data dovuta, għall-operazzjonijiet tiegħu f'euro, biż-żieda ta' 1,5 punt perċentwali.

               DIKJARAZZJONI FINANZJARJA LEĠIŻLATTIVA

               1.
                     QAFAS TAL-PROPOSTA / TAL-INIZJATTIVA

                  1.1.
                     Titolu tal-proposta / tal-inizjattiva:

                  1.2.
                     Qasam/oqsma ta’ politika konċernat(i) fl-istruttura ABM/ABB

                  1.3.
                     Natura tal-proposta / tal-inizjattiva:

                  1.4.
                     Għan(ijiet)

                  1.5.
                     Raġunijiet għall-proposta / għall-inizjattiva

                  1.6.
                     Tul taż-żmien u impatt finanzjarju

                  1.7.
                     Mod/i ta’ ġestjoni ppjanat/i

               2.
                     MIŻURI TA’ ĠESTJONI

                  2.1.
                     Regoli dwar il-monitoraġġ u r-rapportar

                  2.2.
                     Sistema ta’ ġestjoni u kontroll

                  2.3.
                     Miżuri għall-prevenzjoni ta’ frodi u irregolaritajiet

               3.
                     STIMA TAL-IMPATT FINANZJARJU TAL-PROPOSTA / TAL-INIZJATTIVA

                  3.1.
                     Intestatura/i tal-qafas finanzjarju pluriennali u l-linji tal-baġit tan-nefqa affettwati

                  3.2.
                     Impatt stmat fuq in-nefqa

                  3.2.1.
                     Sommarju tal-impatt stmat fuq in-nefqa

                  3.2.2.
                     Impatt stmat fuq l-approprjazzjonijiet tal-Aġenzija

                  3.2.3.
                     Impatt stmat fuq ir-riżorsi umani tal-Aġenzija

                  3.2.4.
                     Kompatibbiltà mal-qafas finanzjarju pluriennali attwali

                  3.2.5.
                     Kontribuzzjonijiet ta’ partijiet terzi

                  3.3.
                     Impatt stmat fuq id-dħul

               DIKJARAZZJONI FINANZJARJA LEĠIŻLATTIVA

               1.QAFAS TAL-PROPOSTA / TAL-INIZJATTIVA

               1.1.Titolu tal-proposta / tal-inizjattiva:

                  Deċiżjoni tal-Kunsill dwar pożizzjoni tal-Unjoni fuq il-parteċipazzjoni tar-Repubblika tas-Serbja bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi, fil-qafas tar-Regolament tal-Kunsill (KE) Nru 168/2007

               1.2.Qasam/oqsma ta’ politika kkonċernat(i) fl-istruttura ABM/ABB
                  2

                  Qasam ta' politika:

                        33
                        "Ġustizzja u konsumaturi"

                  Attività:
                        33 02
                        "Drittijiet, ugwaljanza u ċittadinanza"

               1.3.Natura tal-proposta / tal-inizjattiva:

               Il-proposta / l-inizjattiva hi relatata ma' azzjoni ġdida

               1.4.Għan(ijiet)

               1.4.1.Il-mira/i strateġika/ċi pluriennali tal-Kummissjoni mmirati mill-proposta / mill-inizjattiva

                  Il-parteċipazzjoni tar-Repubblika tas-Serbja fil-ħidma tal-Aġenzija bħala osservatur tikkontribwixxi għall-allinjament gradwali tagħha mad-dritt tal-Unjoni u t-tħejjija b’suċċess għas-sħubija fl-Unjoni Ewropea.

               1.4.2.Għan(ijiet) speċifiku/speċifiċi u l-attività/attivitajiet ABM/ABB ikkonċernata/i

                  L-għan speċifiku:

                  Id-deċiżjoni tippermetti lir-Repubblika tas-Serbja tipparteċipa bħala osservatur fil-ħidma tal-Aġenzija u tippermetti lill-Aġenzija tkopri kwistjonijiet ta’ drittijiet fundamentali fir-Repubblika tas-Serbja.

                  Attività(jiet) ABM/ABB ikkonċernati:

                  33 02

                        "Drittijiet, ugwaljanza u ċittadinanza".

               1.4.3.Riżultat(i) u impatt(i) mistennija

               Speċifika l-effetti li l-proposta / l-inizjattiva għandu jkollha fuq il-benefiċjarji/gruppi fil-mira.

                  Il-parteċipazzjoni tar-Repubblika tas-Serbja fil-ħidma tal-Aġenzija bħala osservatur tikkontribwixxi għall-allinjament gradwali tagħha mad-dritt tal-Unjoni u t-tħejjija b’suċċess għal sħubija fl-Unjoni Ewropea.

               1.4.4.Indikaturi tar-riżultati u tal-impatt

               Speċifika l-indikaturi għall-monitoraġġ tal-implimentazzjoni tal-proposta / tal-inizjattiva.

                  Id-Deċiżjoni proposta tippermetti lill-Aġenzija twettaq fir-Repubblika tas-Serbja l-kompiti stabbiliti fil-qafas tal-Artikoli 4 u 5 tar-Regolament tal-Kunsill (KE) Nru 168/2007 (“ir-Regolament”).

                  L-indikaturi tal-prestazzjoni huma fil-qalba tal-attivitajiet ta' ppjanar, monitoraġġ, evalwazzjoni u rappurtar tal-Aġenzija. L-indikaturi stabbiliti fil-Qafas tal-Kejl tal-Prestazzjoni (PMF) jintużaw biex ikejlu l-prestazzjoni ġenerali tal-Aġenzija. Il-PMF indikaturi fil-livell tal-proġetti li jiddeskrivu l-produzzjoni pjanata ta’ kull intervent u indikaturi fuq perjodu qasir ta’ żmien, fit-tul u ambizzjużi, li l-biċċa l-kbira minnhom huma mkejla wara t-tlestija tal-interventi u speċifikament tal-inizjattiva ppjanata. B’mod importanti, il-PMF huwa marbut kemm mal-pjan strateġiku u l-Programmi ta’ Ħidma Annwali. Il-PMF tal-Aġenzija jinkludi loġika ta’ intervent u lista ta’ indikaturi tal-prestazzjoni flimkien mal-għanijiet korrispondenti, il-kriterji għall-aġġudikazzjoni, miżuri, sorsi u għodod. Il-PMF jiġbor flimkien l-informazzjoni u d-dejta relatati mal-prestazzjoni taħt qafas loġiku. Il-PMF tal-Aġenzija huwa organizzat b’mod li jappoġġa l-analiżi tal-prestazzjoni (jiġifieri l-monitoraġġ u l-evalwazzjoni kif ukoll l-attivitajiet ta’ rapportar) f’livelli differenti tal-Aġenzija, jiġifieri proġett, attivitajiet, il-qasam tematiku u f’livelli strateġiċi u jintuża biex jissorvelja l-implimentazzjoni tal-inizjattiva. B’mod partikolari, l-indikaturi huma differenzjati skont il-livell tal-kisbiet (jiġifieri, produzzjoni, l-impatti fuq perjodu qasir ta’ żmien, fit-tul u ambizzjużi) skont il-livelli ta’ attivitajiet murija fil-mudell loġiku. Huma jiġu identifikati kull sena (anki għal attività tal-ABM/ABB ikkonċernata mill-inizjattiva) fil-programmi ta’ ħidma operattiva tal-Aġenzija (Dokument ta’ Programmazzjoni) u l-monitoraġġ tal-prestazzjoni u l-valutazzjoni huma inklużi fid-dokument ta’ rappurtar rilevanti (ir-Rapport ta’ Attività Annwali Konsolidat).

               1.5.Raġunijiet għall-proposta / għall-inizjattiva

               1.5.1.Rekwiżit(i) li għandu/hom jiġi/u ssodisfat(i) fi żmien qasir jew twil

                  Id-Deċiżjoni proposta għandha tippermetti lir-Repubblika tas-Serbja biex tipparteċipa fil-ħidma tal-Aġenzija bħala osservatur u għandha tippermetti lill-Aġenzija tkopri kwistjonijiet ta’ drittijiet fundamentali fir-Repubblika tas-Serbja, fil-kamp ta’ applikazzjoni provdut mirRegolament tal-Kunsill (KE) Nru 168/2007.

               1.5.2.Valur miżjud tal-involviment tal-UE

                  Il-parteċipazzjoni tar-Repubblika tas-Serbja bħala osservatur fil-ħidma tal-Aġenzija tikkontribwixxi għall-allinjament gradwali tal-pajjiż mad-dritt tal-Unjoni.

               1.5.3.Tagħlim miksub minn esperjenzi simili fl-imgħoddi

                  Il-proposta għar-Regolament (KE) Nru 168/2007 kien fiha valutazzjoni tal-impatt li tittratta l-kwistjoni tal-ambitu ġeografiku tal-attivitajiet tal-Aġenzija.

                  Iċ-Ċentru Ewropew ta’ Monitoraġġ dwar ir-Razziżmu u l-Ksenofobija (EUMC), il-prekursur tal-Aġenzija tal-UE għad-Drittijiet Fundamentali, wettaq proġetti ta’ PHARE f’diversi pajjiżi kandidati (fl-2003 f'dawk l-10 pajjiżi kandidati li ssieħbu mal-Unjoni Ewropea fl-2004, kif ukoll fir-RO, fil-BG, it-TR u fl-HR) li rriżultaw pożittivi ħafna kemm għall-pajjiżi kandidati kif ukoll għall-EUMC.

               1.5.4.Sinerġija u kompatibbiltà possibbli ma’ strumenti xierqa oħra

                  Parti mill-ispiża tal-parteċipazzjoni tar-Repubblika tas-Serbja titħallas mill-Istrument għall-Assistenza ta' Qabel l-Adeżjoni (IPA).

               1.6.Tul taż-żmien u l-impatt finanzjarju

               Proposta  /inizjattiva b’effett mid-dħul fis-seħħ tad-Deċiżjoni (ara l-Artikolu 9 tagħha) sakemm ir-Repubblika tas-Serbja taderixxi mal-Unjoni Ewropea

               Impatt finanzjarju mid-dħul fis-seħħ tad-Deċiżjoni sakemm ir-Repubblika tas-Serbja taderixxi mal-Unjoni Ewropea

               1.7.Mod/i ta’ ġestjoni ppjanat/i
                  3

               Ġestjoni indiretta billi l-kompiti ta’ implimentazzjoni tal-baġit jiġu fdati lil korpi msemmija fl-Artikoli 208 u 209 tar-Regolament Finanzjarju

               2.MIŻURI TA’ ĠESTJONI

               2.1.Regoli dwar il-monitoraġġ u r-rapportar

               Speċifika l-frekwenza u l-kundizzjonijiet.

                  Il-ħidma tal-Aġenzija tal-UE għad-Drittijiet Fundamentali, inkluż il-parteċipazzjoni tal-pajjiżi kandidati fl-attivitajiet tal-Aġenzija, jiġu evalwati regolarment skont il-qafas stabbilit fir-Regolament (KE) Nru 168/2007 u b’kunsiderazzjoni tal-Qafas Pluriennali tal-Aġenzija, kif ukoll tal-Programmi ta’ Ħidma Annwali.

               2.2.Sistema ta’ ġestjoni u kontroll

               2.2.1.Riskju/i identifikat(i)

                  (1) L-għarfien tal-persunal dwar is-suq partikolari.

                  (2) Problemi speċifiċi fil-ġbir tad-dejta dwar id-drittijiet fundamentali minħabba nuqqas ta’ fornituri fis-suq.

                  (3) L-impatt fuq il-proċess tal-akkwist pubbliku minħabba nuqqas ta’ disponibbiltà tal-fornituri ta’ servizzi għall-ġbir tad-dejta dwar id-drittijiet fundamentali.

                  (4) L-impatt fuq ir-riżultati tar-riċerka minħabba ġbir ta’ dejta insuffiċjenti jew nuqqas ta’ disponibbiltà ta’ dejta.

               2.2.2. Metodi ta’ kontroll previsti

                  (1) Analiżi tal-għarfien, il-ħiliet u l-kompetenzi partikolari meħtieġa għall-implimentazzjoni tal-azzjoni u l-identifikazzjoni tat-taħriġ neċessarju tal-persunal.

                  (2) Tisħiħ tal-monitoraġġ fuq l-attivitajiet tal-kuntratturi, speċjalment jekk ikunu ġodda fil-forniment ta’ dejta dwar id-drittijiet fundamentali.

               2.3.Miżuri għall-prevenzjoni ta’ frodi u irregolaritajiet

               Speċifika l-miżuri ta’ prevenzjoni jew ta' protezzjoni eżistenti jew previsti.

                  Sabiex jiġu miġġielda l-frodi, il-korruzzjoni u attivitajiet illegali oħrajn, id-dispożizzjonijiet tar-Regolament (UE, Euratom) Nru 883/2013 japplikaw mingħajr restrizzjonijiet għall-Aġenzija tal-UE għad-Drittijiet Fundamentali.

                  L-Aġenzija tiffirma l-Ftehim Interistituzzjonali tal-25 ta’ Mejju 1999 bejn il-Parlament Ewropew, il-Kunsill tal-Unjoni Ewropea u l-Kummissjoni tal-Komunitajiet Ewropej rigward l-investigazzjonijiet interni mill-Uffiċċju Ewropew Kontra l-Frodi (OLAF) u tapplika, mingħajr dewmien, id-dispożizzjoni rilevanti fil-kuntest tal-istrateġija kontra l-frodi tagħha u l-pjan ta' azzjoni rilevanti.

                  Id-deċiżjonijiet rigward finanzjament u l-ftehim ta' implimentazzjoni u strumenti li jirriżultaw minnhom jistipulaw espliċitament li l-Qorti tal-Awdituri u l-OLAF jistgħu jwettqu, jekk meħtieġ, kontrolli fil-post fuq ir-riċevituri tal-finanzjament ta' l-Aġenzija u l-persunal responsabbli mill-allokazzjoni tiegħu.

               3.STIMA TAL-IMPATT FINANZJARJU TAL-PROPOSTA / TAL-INIZJATTIVA

               3.1.Intestatura/i tal-qafas finanzjarju pluriennali u l-linji tal-baġit tan-nefqa affettwati

               Il-linji baġitarji eżistenti

                        Intestatura tal-qafas finanzjarju pluriennali

                        Linja baġitarja

                        Tip ta’infiq

                        Kontribuzzjoni

                        NumruIntestatura………………………...…………

                        Diff./Mhux diff.
                           4

                        minn pajjiżi tal-EFTA
                           5

                        minn pajjiżi kandidati
                           6

                        minn pajjiżi terzi

                        fis-sens tal-Artikolu 21(2)(b) tar-Regolament Finanzjarju

                        3

                        33.0206

                        Aġenzija tal-Unjoni Ewropea għad-Drittijiet Fundamentali

                        Mhux diff.

                        LE

                        IVA

                        LE

                        IVA

               3.2.Impatt stmat fuq in-nefqa

               3.2.1.Sommarju tal-impatt stmat fuq in-nefqa

               EUR miljun (sa tliet punti deċimali)

                        Intestatura tal-qafas finanzjarju
                        pluriennali

                        Numru

                        3 ..……………………………………………………………….

                        Aġenzija tal-Unjoni Ewropea għad-Drittijiet Fundamentali - FRA

                        Sena1

                        Sena2

                        Sena3

                        L-AMMONT TOTALI

                        Titolu 1 - Nefqa tal-Persunal

                        Impenji

                        (1)

                        0,074

                        0,075

                        0,076

                        0,225

                        Pagamenti

                        (2)

                            0,074

                        0,075

                        0,076

                        0,225

                        Titolu 2 - Bini u nefqa mixxellanja tal-operat

                        Impenji

                        (1a)

                        0,020

                        0,021

                        0,021

                        0,062

                        Pagamenti

                        (2a)

                        0,020

                        0,021

                        0,021

                        0,062

                        Titolu 3 - Nefqa operattiva

                        Impenji

                        (3 a)

                        0,086

                        0,087

                        0,089

                        0,262

                        Pagamenti

                        (3b)

                        0,086

                        0,087

                        0,089

                        0,262

                        TOTAL tal-approprazzjonijiet
                        għall-Aġenzija tal-Unjoni Ewropea għad-Drittijiet Fundamentali

                        Impenji

                        =1+1a +3a

                        0,180

                        0,183

                        0,186

                        0,549

                        Pagamenti

                        =2+2a

                        + 3b

                        0,180

                        0,183

                        0,186

                        0,549

               L-ispejjeż tal-Aġenzija jkunu koperti mid-dħul assenjat li jkun ġej mill-kontribuzzjoni finanzjarja tal-pajjiż kandidat.

                        Intestatura tal-qafas finanzjarju
                        pluriennali

                        5

                        "Nefqa amministrattiva"

               EUR miljun (sa tliet punti deċimali)

                        Sena1

                        Sena2

                        Sena3

                        L-AMMONT TOTALI

                        Kummissjoni

                        • Riżorsi Umani

                        0,067

                        0,067

                        0,067

                        0,201

                        • Infiq amministrattiv ieħor

                        TOTAL Kummissjoni

                        Approprjazzjonijiet

                        0,067

                        0,067

                        0,067

                        0,201

                        TOTAL tal-approprazzjonijiet
                        taħt l-INTESTATURA 5
                        tal-qafas finanzjarju pluriennali

                        (Impenji totali = Pagamenti totali)

                        0,067

                        0,067

                        0,067

                        0,201

               EUR miljun (sa tliet punti deċimali)

                        Sena1

                        Sena2

                        Sena3

                        L-AMMONT TOTALI

                        TOTAL tal-approprazzjonijiet
                        skont l-INTESTATURI 1 sa 5
                        tal-qafas finanzjarju pluriennali

                        Impenji

                        0,247

                        0,250

                        0,253

                        0,750

                        Pagamenti

                        0,247

                        0,250

                        0,253

                        0,750

               3.2.2.Impatt stmat fuq l-approprjazzjonijiet tal-Aġenzija tal-Unjoni Ewropea għad-Drittijiet Fundamentali

               Il-proposta / l-inizjattiva tirrikjedi l-użu ta’ approprjazzjonijiet operazzjonali, ta' ammont ta' EUR 0,086 miljun.

               Il-parteċipazzjoni tar-Repubblika tas-Serbja fil-ħidma tal-Aġenzija bħala osservatur tippermetti lill-Aġenzija li tittratta kwistjonijiet ta’ drittijiet fundamentali f’dak il-pajjiż fi ħdan il-kamp ta’ applikazzjoni tal- Artikolu 3(1) tar- Regolament tal-Kunsill (KE) Nru 168/2007, sa fejn huwa meħtieġ għall-allinjament gradwali tar-Repubblika tas-Serbja mal-liġi tal-Unjoni. Il-kompiti li l-Aġenzija tista’ twettaq huma stabbiliti fl-Artikolu 4 tar-Regolament tal-Kunsill (KE) Nru 168/2007 u l-oqsma ta’ fokus tagħha huma stabbiliti fil-Qafas Pluriennali tal-Aġenzija f’konformità mal- Artikolu 5 tar-Regolament tal-Kunsill (KE) Nru 168/2007.

               3.2.3.L-impatt stmat fuq l-Aġenzija tal-Unjoni Ewropea għad-Drittijiet Fundamentali

               3.2.3.1.Sommarju

               Il-proposta / l-inizjattiva teħtieġ l-użu ta’ approprjazzjonijiet ta’ natura amministrattiva, kif spjegat hawn taħt:

               EUR miljun (sa tliet punti deċimali)

                        Sena1

                        Sena2

                        Sena3

                        L-AMMONT TOTALI

                        Uffiċjali (Gradi AD)

                        Uffiċjali (Gradi AST)

                        Persunal kuntrattwali

                        1

                        1

                        1

                        1

                        Persunal temporanju

                        Esperti Nazzjonali Sekondati

                        L-AMMONT TOTALI

                        1

                        1

                        1

                        1

               3.2.3.2.Ir-rekwiżiti stmati tar-riżorsi umani għall-Kummissjoni

               Il-proposta / l-inizjattiva tirrikjedi l-użu ta’ riżorsi umani fil-Kummissjoni, kif spjegat hawn taħt:

               L-istima għandha tingħata f’ammonti sħaħ (jew l-iżjed sa punt deċimali wieħed)

                        Sena
                        1

                        Sena
                        2

                        Sena
                        3

                        Karigi fil-pjan ta’ stabbiliment (uffiċjali u persunal temporanju)

                        XX 01 01 01 (il-Kwartieri Ġenerali u l-Uffiċċji ta’ Rappreżentanza tal-Kummissjoni)

                        0,5

                        0,5

                        0,5

                        XX 01 01 02 (Delegazzjonijiet)

                        XX 01 05 01 (Riċerka indiretta)

                        10 01 05 01 (Riċerka diretta)

                        • Persunal estern (f’unità Ekwivalenti għal Full-Time: FTE)
                           7

                        XX 01 02 01 (AC, END, INT mill-"finanzjament globali")

                        XX 01 02 02 (AC, AL, END, INT u JED fid-Delegazzjonijiet)

                        XX 01 04 yy
                           8

                        - fil-Kwartieri Ġenerali
                           9

                        - fid-Delegazzjonijiet

                        XX 01 05 02 (AC, END, INT – Riċerka indiretta)

                        10 01 05 02 (AC, END, INT – Riċerka diretta)

                        Linji baġitarji oħra (speċifika liema)

                        L-AMMONT TOTALI

                        0,5

                        0,5

                        0,5

               XX huwa l-qasam ta' politika jew it-titolu tal-baġit ikkonċernat.

               Ir-riżorsi umani meħtieġa jintlaħqu mill-persunal tad-DĠs li diġà huwa assenjat għall-ġestjoni tal-azzjoni u / jew li diġà ngħata kariga band'oħra fid-DĠs, flimkien, jekk ikun meħtieġ, ma' xi allokazzjoni addizzjonali li tista' tingħata lid-DĠs li jkunu qed imexxu l-azzjoni skont il-proċedura ta' allokazzjoni annwali u fid-dawl tar-restrizzjonijiet baġitarji.

               Deskrizzjoni tal-kompiti li jridu jitwettqu:

                        Uffiċjali u persunal temporanju

                        Kompiti amministrattivi, finanzjarji u legali li jikkonċernaw il-parteċipazzjoni tar-Repubblika tas-Serbja fil-ħidma tal-Aġenzija bħala osservatur

                        Persunal estern

                        Mhux applikabbli

               3.2.4.Kompatibbiltà mal-qafas finanzjarju pluriennali attwali

               Il-proposta / l-inizjattiva hija kompatibbli mal-qafas finanzjarju pluriennali attwali.

               3.2.5.Kontribuzzjonijiet ta' partijiet terzi

               Il-proposta / l-inizjattiva tipprovdi għal kofinanzjament stmat hawn taħt:

               EUR miljun (sa tliet punti deċimali)

                        Sena1

                        Sena2

                        Sena3

                        Totali

                        Ir-Repubblika tas-Serbja

                        0,180

                        0,183

                        0,186

                        0,549

                        TOTAL tal-approprjazzjonijiet kofinanzjati

                        0.180

                        0.183

                        0,186

                        0,549

               3.3.Impatt stmat fuq id-dħul

               Il-proposta / l-inizjattiva għandha l-impatt finanzjarju li ġej:

               ◻
                     ◻fuq ir-riżorsi proprji

               ⌧
                     ⌧fuq id-dħul mixxellanju

               EUR miljun (sa tliet punti deċimali)

                        Il-linja baġitarja tad-dħul:

                        Approprjazzjonijiet disponibbli għas-sena finanzjarja kurrenti

                        Impatt tal-proposta / tal-inizjattiva
                           10

                        Sena1

                        Sena2

                        Sena3

                        Artikolu 603.1

                        0,180

                        0,183

                        0,186

               Għad-dħul mixxellanju "assenjat", speċifika l-linja/i tan-nefqa tal-baġit affettwat/i.

                  33.02.06

               Speċifika l-metodu għall-kalkolu tal-impatt fuq l-introjtu.

                  Ara l-anness I tad-deċiżjoni

                     (1)
                  ĠU 56, 4.3.1968, p. 1, kif emendat l-aħħar bir-Regolament (UE, Euratom) Nru 1023/2013 tal-Parlament Ewropew u tal-Kunsill tat-22 ta’ Ottubru 2013, ĠU L 287, 29.10.2013, p. 15.

                     (2)
                  ABM: immaniġġar ibbażat fuq l-attività; ABB: ibbaġitjar ibbażat fuq l-attività.

                     (3)
                  Id-dettalji dwar il-metodi ta' ġestjoni u r-referenzi għar-Regolament Finanzjarju jinsabu fis-sit web tal-BudgWeb:

                     https://myintracomm.ec.europa.eu/budgweb/EN/man/budgmanag/Pages/budgmanag.aspx

                  .

                     (4)
                  Diff:= Approprjazzjonijiet differenzjati / Mhux diff. = Approprjazzjonijiet mhux differenzjati.

                     (5)
                  L-EFTA: Assoċjazzjoni Ewropea tal-Kummerċ Ħieles.

                     (6)
                  Pajjiżi kandidati u, fejn applikabbli, pajjiżi kandidati potenzjali mill-Balkani tal-Punent.

                     (7)
                  AC = Aġenti Kuntrattwali; AL = Persunal Lokali; END = Espert Nazzjonali Sekondat; INT = persunal tal-aġenzija; JED = Esperti Żgħażagħ f'Delegazzjonijiet.

                     (8)
                  Sottolimitu għall-persunal estern kopert minn approprjazzjonijiet operazzjonali (linji "BA" preċedenti).

                     (9)
                  Essenzjalment għall-Fondi Strutturali, il-Fond Agrikolu Ewropew għall-Iżvilupp Rurali (il-FAEŻR) u l-Fond Ewropew għas-Sajd (il-FES).

                     (10)
                  Fir-rigward ta’ riżorsi proprji tradizzjonali (dazji doganali, imposti fuq iz-zokkor), l-ammonti indikati għandhom ikunu ammonti netti, jiġifieri ammonti gross wara tnaqqis ta’ 25 % għall-ispejjeż ta’ ġbir.